title: Kolmas orjasota

text: Spartacus oli Traakiasta tuotu orja, joka oli karannut Rooman armeijasta. Häntä ja satoja muita orjia koulutettiin Capuan gladiaattorikoulussa taistelemaan areenalla kuolemaan asti. Spartacus tiesi, ettei hänellä olisi tästä syystä montakaan elinvuotta jäljellä. Keväällä 73 eaa. Spartacus teki 200 muun orjan kanssa suunnitelman vallata gladiaattorikoulun tilat ja aseet, surmata vartiojoukot ja murtautua vapaaksi. Ennen h-hetkeä yksi vangeista kuitenkin kavalsi toverinsa ja varoitti roomalaisia vartijoita, mikä pakotti kapinalliset muuttamaan suunnitelmiaan. He valtasivat gladiaattorikoulun keittiön ja haalivat sieltä mukaansa keittiöveitsiä ja kaikkea muuta kelpaavaa. Heidän onnistui tappaa kaikki vartijat, ja historioitsija Sallustiuksen mukaan heistä 74 pääsi pakoon. Pakomatkansa alussa joukko törmäsi vaunuihin, jotka oli lastattu täyteen gladiaattorien aseita, ja he ottivat kuormasta itselleen gladiusmiekkoja, keihäitä ja kolmipiikkisiä atraimia.


title: Kolmas orjasota

text: Etupäässä kelteistä, germaaneista ja traakialaisista koostunut kapinallisjoukko jatkoi matkaansa maantietä pitkin kohti etelää. He leiriytyivät Vesuviuksen rinteiden suojaisiin metsiin 32 kilometriä Capuasta etelään. Paikalle tuli roomalaispartio, jonka kapinalliset kuitenkin löivät viimeiseen mieheen. Samalla he saivat lisää aseita ja varusteita. Ruokaa ja arvotavaroita kapinalliset alkoivat ryöstellä lähiseudun taloista.


title: Kolmas orjasota

text: Orjien armeijaan liittyi hiljalleen lisää orjia, vapaita maatyöläisiä ja köyhtyneitä tilanomistajia. Muutama kuukausi paon jälkeen Spartacuksen ja keltti Crixuksen johtamiin joukkoihin kuului jo tuhansia miehiä, naisia ja lapsia. Armeijassa ja gladiaattorikoulussa oppinsa saaneet orjat kouluttivat sotajoukoista taistelukykyiset.


title: Kolmas orjasota

text: Roomalaiset lähettivät tuhansia legioonalaisia Vesuviukselle kukistamaan kapinalliset. He leiriytyivät vuoren juurelle aikomuksenaan näännyttää Spartacuksen joukot nälkään. Orjat laskeutuivat kuitenkin vuorenrinteiltä yön pimeydessä viiniköynnöksistä punomiensa köysien varassa ja yllättivät roomalaiset näiden leirissä. Roomalaiset pakenivat ja jättivät orjajoukolle ruokavarastonsa, vaunut, aseet ja varusteet. Roomalaiset lähettivät orjien kimppuun uusia legioonia, mutta Spartacuksen joukot löivät nekin nopeissa väijytyshyökkäyksissä ja lukuisissa taisteluissa pitkin Vesuviusta. Voittojensa jälkeen orja-armeija ryösteli Italian eteläistä itärannikkoa. Kapinalliset vaelsivat koko Campanian halki, ja heidät toivotettiin tervetulleeksi, sillä alueella ei pidetty roomalaisista.


title: Kolmas orjasota

text: Spartacus armeijoineen suuntasi kurssin pohjoiseen ja jatkoi uusien taistelijoiden värväämistä. Joukko ylitti Picentinivuoret, ja keväällä 72 eaa. joukoissa oli Appianoksen mukaan jo 70 000 miestä. Orjajoukot löivät preetori Variniuksen joukot, minkä seurauksena heihin liittyi jälleen lisää taistelijoita. He valtasivat Thuriin kaupungin ja muuttivat sen sepänpajat asetakomoiksi.


title: Kolmas orjasota

text: Kapinalliset jatkoivat matkaansa pohjoiseen kahtia jakautuneena: Spartacuksen komennossa oli kaksi kolmasosaa ja Crixuksen komennossa kolmasosa miehistä. Rooman lähettämän konsuli Lucius Gellius Publicolan joukot löivät Crixuksen joukot ja tappoivat itse Crixuksen. Vaeltaessaan Apenniineja pitkin kohti pohjoista Spartacus sai vastaansa Rooman legioonalaisia ja löi heidät taistelussa. Voitonjuhlissa Spartacus pakotti 300 vangiksi otettua roomalaista taistelemaan gladiaattoreina kuolemaan asti. Spartacuksella oli tilaisuus johdattaa joukkonsa vapauteen Alppien yli, mutta syystä tai toisesta kapinalliset jäivät Italiaan.


title: Kolmas orjasota

text: Syksyllä 72 eaa. Spartacuksen joukot suuntasivat etelään Mutinan kaupunkia kohti. Loppuvuonna he saivat kuulla Marcus Licinius Crassuksen johtamasta suuresta roomalaisjoukosta, joka oli tulossa heitä vastaan. Spartacus päätti johdattaa miehensä Sisiliaan, missä hän saattaisi elää rauhassa. Orjien armeija saavutti Messinansalmen vuoden 72 eaa. lopulla. Spartacus teki merirosvojen kanssa sopimuksen, jonka mukaan heidän piti kuljettaa Spartacuksen 2 000 miestä kolmen kilometrin levyisen salmen yli Sisiliaan. Loput kapinalliset piiloutuisivat vuorille ja seuraisivat etujoukkoa Sisiliaan sen jälkeen kun se oli käynnistänyt saarella kapinan. Merirosvot eivät kuitenkaan jostain syystä pitäneet sopimustaan vaan pakenivat ennen sovittua lähtöä, ja näin Spartacus ei koskaan päässyt Sisiliaan.


title: Kolmas orjasota

text: Petetty Spartacus lähti joukkoineen taas kohti pohjoista, mutta he joutuivat Italian saappaankärjessä Crassuksen saartamaksi. Saarron läpi taisteltuaan Spartacus kuuli prokonsuli Marcus Luculluksen nousseen joukkoineen maihin Brundisiumissa. Spartacus oli joutunut kahden roomalaisarmeijan väliin, ja pelastautuakseen hänen oli hyökättävä Crassuksen armeijaa vastaan.


title: Kolmas orjasota

text: Spartacuksen armeija kävi viimeisen taistelunsa Silarusjoella Lounais-Italiassa vuonna 71 eaa. Spartacus kaatui taistelussa, ja orjat joutuivat hajaannuksen valtaan. 6 000 orjaa pakeni, mutta heidät otettiin kiinni ja ristiinnaulittiin Via Appian varrelle Capuan ja Rooman välille 40 metrin välein. Spartacuksen ruumista ei koskaan löydetty, ja hänet heitettiin muiden kuolleiden mukana nimettömään joukkohautaan. Roomalaiset vapauttivat 3 000 roomalaista vankia kapinallisten leiristä.


title: Traakialaiset

text: Traakialaiset oli muinainen indoeurooppalainen heimo, joka puhui traakialaisia kieliä. He asuivat Itä-Euroopassa Traakiassa, joka sijaitsi lähinnä Balkanilla ja Anatoliassa sekä Tonavan rannoilla. Traakilaisten arvellaan syntyneen sekoituksena paikallisesta alkuperäisväestöstä ja indoeurooppalaisista maahanmuuttajista, jotka saapuivat alueelle noin 1500 eaa. Oletettavasti he kuuluvat iranilaisten, slaavien ja balttien kanssa samaan laajempaan ryhmään. Heidät tunnetaan Herodotoksen historiallisista kuvauksista. Heillä oli useita kuningaskuntia. Makedonia valloitti heidän alueensa 300-luvulla eaa, vaikka mahdollinen traakialainen heimo, daakialaiset, eli itsenäisenä vielä 100-luvulle asti, kunnes Rooman valtakunta keisari Trajanuksen johdolla valloitti nämä. Nekin heimot, joita ei hellenisöity tai roomalaistettu, slaavilaistuivat jouduttuaan 600-luvulla tekemisiin näiden kanssa. Eräät tutkijat ovat kuitenkin epäilleet nykyalbaaneja heidän sukulaisikseen niin kansana kuin kielenäkin.


title: Orjasota

text: Orjasota tai orjakapina tarkoittaa seuraavia Rooman käymiä sotia:


title: Likaiset legendat I

text: Likaiset legendat I on helmikuussa 1983 julkaistu Yön ensimmäinen single. Se on mukana yhtyeen saman vuoden marraskuussa ilmestyneellä debyyttialbumilla "Varietee", jolta löytyy myös laulu "Likaiset legendat II". Singlen B-puolella on kappale "Kuljen", jonka studioversiota ei ole myöhemmin julkaistu muualla kuin vuoden 2006 kokoelma-albumilla "Yön valoisa puoli". Liveversio kuullaan levyllä "...ja tapahtui niinä päivinä" (1984).


title: Likaiset legendat I

text: Jussi Hakulisen säveltämä ja sanoittama "Likaiset legendat I" on Yön tunnetuimpia kappaleita ja myös yksi suomirockin suurimmista klassikoista, joka tunnetaan erityisesti kitarariffistään. Se on soitettu yhtyeen jokaisella keikalla ja Yön laulaja Olli Lindholm esittää kappaleen myös soolokonserteissaan. Vuonna 1993 Yö levytti kappaleesta uuden version albumilleen "Kymmenes kevät". Hakulinen teki aluksi levylle kappaletrilogian kolmannen osan "Likaiset legendat III", jonka jälkeen myös ensimmäinen päätettiin ottaa mukaan. Olli Lindholm on myöhemmin kertonut pitävänsä uutta versiota virheenä.


title: Likaiset legendat I

text: Yö oli sijoittunut kolmanneksi syksyllä 1982 järjestetyssä Rockin SM-kilpailuiden finaalissa, jonka jälkeen Poko Rekordsin toimitusjohtaja Epe Helenius ilmoitti yhtyeelle haluavansa kuulla heiltä demomateriaalia. Yö äänitti demonauhan Ulvilassa Laser-studiolla ja toimitti sen Heleniukselle, joka valitsi singlenä julkaistavaksi kappaleen "Likaiset legendat I". Yhtyeen oma valinta olisi ollut Jussi Hakulisen vanhimpiin sävellyksiin kuuluva "Kuljen", joka lopulta päätyi levyn B-puolelle.


title: Likaiset legendat I

text: Single äänitettiin tammikuussa 1983 Mika Sundqvistin MSL-studiolla Lempäälässä. Nimikappaleen kaksi ensimmäistä versiota eivät kuitenkaan tyydyttäneet Heleniusta, ensimmäiseltä puuttui sen tunnetuksi tehnyt kitarariffi ja toisella kertaa äänitettiin uudelleen Olli Lindholmin lauluosuudet. Levy julkaistiin helmikuussa 1983.


title: Likaiset legendat I

text: "Likaiset legendat I" nousi listoille vasta vajaat puoli vuotta ilmestymisensä jälkeen heinäkuussa 1983. Korkeimmillaan se oli Seura-lehden kokoamalla singlelistalla syyskuussa sijalla 12 ja Suosikin listalla elokuussa sijalla 21. Varsinainen hitti siitä muodostui marraskuussa 1983 julkaistun "Varietee"-albumin myötä, jota myytiin reilussa kuukaudessa yli 50 000 kappaletta.


title: Martti Seilo

text: Martti Anselm Seilo (18. heinäkuuta 1903 Viipuri – 26. helmikuuta 1963 Helsinki) oli suomalainen näyttelijä ja oopperalaulaja, joka tunnettiin monista sivurooleista, mm. Pekka Puupää -elokuvista. Kaljupäinen Seilo näytteli usein vahvat silmälasit päässä psykiatria, erilaisten lähetystöjen jäseniä tai degeneroituneita aatelismiehiä. Ainoa suurempi rooli oli elokuvaohjaaja Kulps elokuvassa Kummituskievari (1954). Hänet palkittiin vuonna 1953 Pro Finlandia -mitalilla.


title: Martti Seilo

text: Martti Seilo aloitti uransa näyttelijänä Viipurissa ja Tampereella sekä 1930-luvulta alkaen Suomen Kansallisoopperassa, kuuluen sen kantaviin voimiin. Laulajataustastaan huolimatta Martti Seilo ei elokuvarooleissa juurikaan laulanut. Poikkeuksia ovat elokuvassa "Onni pyörii" oleva parodinen kohtaus, jossa Seilo esittää paisutellen kaikkine oopperalaulajan maneereineen pätkän humppaa "Väliaikainen" sekä elokuvan Pekka Puupää kesälaitumilla humalainen duettokohtaus Erkki Uotilan kanssa. Hänen ääntään ei ole tallennettu myöskään äänilevylle. Seilo alkoi kaljuuntua jo 20 vuoden ikäisenä.


title: Jhelum

text: Jhelum tai Jehlum on joki Punjabin alueella, joka ulottuu Intian ja Pakistanin alueelle. Se on yksi Induksen sivujoista. Joen pituus on noin 725 kilometriä. Joen alkupää on Intiassa Jammun ja Kashmirin osavaltiossa, mistä se virtaa Pakistaniin.


title: Jhelum

text: Antiikin kreikkalaiset kutsuivat jokea nimellä "Hydaspes".


title: Jhelum

text: Joen virtaama on paljon pienempi talvella kuin kesällä, jolloin sitä kasvattavat sekä monsuunisateet (kesäkuusta syyskuuhun) että alkukesästä Himalajalta sulavat lumet.


title: Antoon van Dyck

text: Antoon van Dyck (nimestä käytetty monia eri kirjoitusasuja; 22. maaliskuuta 1599 Antwerpen, Espanjan Alankomaat – 9. joulukuuta 1641 Lontoo, Englannin kuningaskunta) oli flaamilainen taidemaalari ja Englannin johtava hovimaalari. Hän aloitti uransa Antwerpenissä ja asui sen jälkeen Italiassa. Englantiin hän muutti vuonna 1632. Van Dyck sai vaikutteita etenkin Peter Paul Rubensilta ja Tizianilta, ja häntä itseään pidetään jopa englantilaisen muotokuvamaalauksen koulukunnan perustajana.


title: Antoon van Dyck

text: Antoon van Dyck syntyi Antwerpenissä 22. maaliskuuta 1599. Hän oli perheen kahdestatoista lapsesta seitsemäs. Isä Frans oli varakas silkkikauppias, ja perhe asui suuressa talossa. Isä ja äiti olivat kumpikin taiteellisia, ja taiteellisesti lahjakas Antoon lähetettiin kymmenvuotiaana Hendrick van Balenin oppilaaksi. Van Dyck hyväksyttiin helmikuussa 1618 mestarimaalarina Antwerpenin taiteilijakiltaan, ja hän mahdollisesti avasi tuolloin jo oman työpajan. Kesään 1620 mennessä Van Dyckista oli tullut kaupunkiin asettuneen Peter Paul Rubensin apulainen ja oppilas.


title: Antoon van Dyck

text: Van Dyck sai mainetta maalauksillaan, ja hän matkusti marraskuussa 1620 Englantiin. Van Dyck ei kuitenkaan halunnut jäädä Englantiin työskentelemään Jaakko I:n hoviin, vaan hän palasi jo seuraavan vuoden helmikuussa takaisin Antwerpiin. Antwerpistä van Dyck muutti lokakuussa edelleen Italian Genovaan. Genovassa oleskelun lisäksi van Dyck kiersi ympäri Italiaa, otti vastaan maalausprojekteja ja tutki samalla renessanssimestareiden töitä.


title: Antoon van Dyck

text: Heinäkuussa 1627 van Dyck palasi takaisin Antwerpeniin, jossa hänen teoksilleen oli runsaasti kysyntää. Van Dyckiltä tilattiin erityisesti muotokuvia ja uskonnollisia töitä. Van Dyckin opettajana toiminut Rubens oli vuoteen 1630 saakka poissa kaupungista, minkä on arveltu osaltaan vaikuttaneen siihen, että van Dyckin töille oli paljon kysyntää.


title: Antoon van Dyck

text: Talvella 1631–1632 van Dyck työskenteli Haagissa prinssi Fredrik Henrik Oranialaisen hovissa. Maaliskuussa 1632 Van Dyck matkusti Lontooseen, missä kuningas Kaarle I nimitti hänet hovimaalarikseen ja lupasi tälle 200 punnan vuosipalkan. Van Dyck sai aatelisarvon heinäkuussa 1632. Lontoossa van Dyck maalasi muotokuvia kuninkaasta, tämän perheestä ja hovin jäsenistä. Hän asui viimeiset vuotensa pääasiassa Lontoon Blackfriarsissa ja kesäisin Elthamin linnassa Kentissä, mutta kävi toisinaan myös kotimaassaan ja Pariisissa. Hän meni 1639 naimisiin Mary Ruthvenin kanssa.


title: Antoon van Dyck

text: Van Dyck kuoli 9. joulukuuta 1641 42-vuotiaana, ja hänet haudattiin Lontoon St Paulin katedraaliin. Hauta tuhoutui Lontoon suuressa tulipalossa 1666.


title: Antoon van Dyck

text: Van Dyckilta on säilynyt noin tuhat teosta, joista vanhin on vuonna 1613 maalattu muotokuva miehestä. Hän sai vaikutteita etenkin Rubensilta ja Tizianilta. Van Dyck työskenteli uransa alussa Rubensin apulaisena ja omaksui tämän tyylistä voimakkaat ja lihaksikkaat henkilöhahmot, täyteläiset värisävyt ja väkevän liikkeen tunnun. Rubensiin verrattuna Van Dyckin siveltimenjälki on karkeampaa ja kuivempaa. Tizianin vaikutusta ovat Van Dyckin kohteiden asennot, hehkuva väritys ja voimallinen sivellintyöskentely. Tizianin tavoin Van Dyck maalasi lähes aina kankaalle, vain harvoin puulle kuten Rubens.


title: Antoon van Dyck

text: Van Dyck vaikutti merkittävästi englantilaiseen muotokuvamaalaukseen. Tutkijat ovat pitäneet häntä englantilaisen koulukunnan perustajana. Rubensin tapaan hän oli koloristi, mutta Rubensia hillitympi ja henkevämpi. Hänen muotokuviensa mallien asennot ovat taitavasti valittuja, puvut aistikkaan elegantteja ja kuva ilmaisee mallin luonnetta, harrastuksia ja yhteiskunnallista taustaa. Van Dyckin muotokuvatuotannossa voi erottaa kolme vaihetta: italialainen (iskokokoiset ja koristeelliset työt), englantilainen (eleganssi, sävykkyys, kiireen tuntu) ja Lontoon vaihe (Diego Velázquezin tyyliin viittaava intensiivisyys, taustan valohämy, hetken pysähtyminen). Elämänsä jälkipuolella hän usein vain viimeisteli muotokuvat, jotka olivat pääasiassa hänen oppilaidensa maalaamia.


title: Antoon van Dyck

text: Van Dyck teki maalausten lisäksi myös runsaasti etsauksia. Hänen laaja, vuonna 1630 aloittamansa etsaussarja "Ikonografia" kuvaa kuuluisia aikalaisia.


title: Antoon van Dyck

text: Van Dyck maalasi usein muotokuvia ihmisistä, joilla oli lyhyt terävä parta, ja siksi tästä partatyypistä on hänen mukaansa joskus englannissa käytetty nimitystä "vandyke." Yrjö III:n valtakaudella naamiaispuku "vandyke" oli suosittu; Gainsboroughin "Sininen poika" on pukeutunut "vandyke"-asuun. Öljyväri nimeltään van dyckin ruskea on nimetty hänen mukaansa.


title: Joan Capdevila

text: Joan Capdevila Méndez (s. 3. helmikuuta 1978 Tàrrega, Lleidan maakunta, Espanja) on espanjalainen jalkapalloilija. Hän on pelipaikaltaan vasen laitapuolustaja.


title: Joan Capdevila

text: Capdevila aloitti ammattilaisuransa kaudella 1997–1998 barcelonalaisen Espanyolin B-joukkueessa, josta nousi edustusjoukkueeseen seuraavaksi kaudeksi. Kaudeksi 1999–2000 hän siirtyi Atlético Madridiin, mutta vierailu pääkaupunkilaisseurassa jäi lyhyeksi, kun Atlético putosi kauden päätteeksi Segunda Divisióniin. Kaudet 2000–2007 Capdevila pelasi Deportivo La Coruñassa, jossa hän voitti Espanjan cupin vuonna 2002. Kesällä 2007 hän siirtyi Villarrealiin ja kesällä 2011 nykyiseen seuraansa Benficaan.


title: Joan Capdevila

text: Capdevila kuului hopeaa vuoden 2000 kesäolympialaisissa voittaneeseen Espanjan joukkueeseen. Ensiesiintymisensä A-maajoukkueessa hän teki 16. lokakuuta 2002 ystävyysottelussa Paraguayta vastaan. Hän oli mukana maajoukkueen kokoonpanossa vuoden 2004 EM-kilpailuissa, mutta ei pelannut minuuttiakaan. Vuoden 2008 EM-kilpailuissa, joissa Espanja voitti mestaruuden, Capdevila pelasi yhtä lukuun ottamatta kaikki ottelut. Joan Capdevila on myös edustanut kotiseutunsa Katalonian jalkapallomaajoukkuetta.


title: Keskustan Pohjois-Pohjanmaan piiri

text:
Keskustan Pohjois-Pohjanmaan piiri on yksi Suomen Keskustan 21 piirijärjestöstä.
Piirin puheenjohtajana toimii Oulun kaupunginvaltuutettu Matias Ojalehto ja toiminnanjohtajana Minna Siira.
Piirin edustajana puoluehallituksessa on Raili Myllylä joka toimii myös työvaliokunnan jäsenenä. Oulun vaalipiirissä toimii myös Keskustan Kainuun piiri.


title: Hakata-ku

text: Hakata-ku () on yksi Japanin Kyūshūn saarella Fukuokan prefektuurissa sijaitsevan Fukuokan kaupungin seitsemästä suuralueesta. Se sijaitsee Fukuokan itäosassa ja siihen kuuluu osa kaupungin keskusta-alueesta. Hakata-kun pinta-ala on 31,63 neliökilometriä ja siellä on 234 400 asukasta (vuonna 2017).


title: Hakata-ku

text: Hakatassa sijaitsevat Fukuokan prefektuurin toimistot, Fukuokan lentoasema, autolauttaterminaali ja Hakatan satama.


title: Hakata-ku

text: Ennen vuotta 1889 Hakata oli itsenäinen kaupunki Fukuokan itäpuolella. Meren rannassa sijainnut Hakata oli kauppiaiden ja työläisten kaupunki, kun taas Fukuokassa asuivat samurait. Kun nämä kaksi kaupunkia yhdistyivät, samurait pakottivat kauppiaat hyväksymään yhteisen kaupungin nimeksi Fukuoka. Hakata oli tärkeässä osassa mongolien hyökkäyksissä Japaniin 1200-luvulla.


title: Hakata-ku

text: Hakatan suuraluetta palvelee kokonaisuudessaan sen alueella sijaitseva Fukuokan lentoasema. Rautatieliikenteen merkittävin solmukohta on Hakatan rautatieasema, jonka kautta kulkevat muun muassa San’yō Shinkansen ja Kyūshū Shinkansen -suurnopeusjunalinjat.


title: Hakata-ku

text: Hakata on perinteinen japanilaisten nukkien valmistusalue. Ainoastaan Hakatassa valmistettavia nukkeja kutsutaan nimellä "Hakata-ningyō", Hakatan nukke. Hakata on myös mentai rockin kotipaikka, joka on nimetty suositun paikallisen ruoan, mentaikon mukaan. Mentai rock oli voimissaan 1980-luvun alussa, ja kaupungissa nykyisin vaikuttavat artistit kutsuvat tyyliään nimellä ”neo mentai rock”. Hakata-ben on paikallinen japanin kielen murre, jota puhutaan Fukuokan alueella.


title: Hakata-ku

text: Suuralueella sijaitsevia kultuuri-, kongressi- ja urheilulaitoksia ovat Hakata no mori -stadion, Marine Messe Fukuoka, Fukuokan kansainvälinen kongressikeskus ja Fukuoka kokusai Center.


title: Mercury (avaruusohjelma)

text: Mercury oli Yhdysvaltain vuonna 1958 käynnistämä avaruusohjelma, jonka tarkoitus oli laukaista miehitetty avaruusalus Maata kiertävälle radalle. Ohjelman ensimmäinen miehitetty laukaisu Mercury-Redstone 3 vei 5. toukokuuta 1961 Alan Shepardin alikiertoradan lennolle. Ohjelman kolmas miehitetty lento Mercury-Atlas 6 vei 20. helmikuuta 1962 John Glennin kiertoradalle.


title: Mercury (avaruusohjelma)

text: Ohjelmalla valmisteltiin Apollo-ohjelmaa.


title: Mercury (avaruusohjelma)

text: Yhdysvallat käynnisti Mercury-avaruusohjelman 7. lokakuuta 1958. Ohjelman tarkoituksena oli osoittaa mahdolliseksi ihmisen laukaiseminen avaruuteen maata kiertävälle radalle, osoittaa avaruudessa olo mahdolliseksi ja palauttaa sekä alus että sen lentäjä turvallisesti takaisin Maahan.


title: Mercury (avaruusohjelma)

text: Helmikuussa 1959 kutsuttiin puolustushallinnon määrittelemien vähimmäisvaatimusten perusteella 110 eri aselajeja edustavaa lentäjää haastatteluihin Washington D.C.:hen. Kutsuttujen joukossa oli 5 merijalkaväen, 47 laivaston ja 58 ilmavoimien lentäjää. Ensimmäisten haastattelujen ja testien perusteella valittiin 36 lentäjää tarkempiin testeihin ja lääketieteellisiin tutkimuksiin. Jatkotutkimuksia tehtiin Daytonin Wright Air Development Centerissä ja Lovelace-klinikalla Albuquerquessa.


title: Mercury (avaruusohjelma)

text: Testien perusteella valitut seitsemän astronauttia esiteltiin 9. huhtikuuta 1959 Washington D.C.:ssä järjestetyssä lehdistötilaisuudessa. Astronautit olivat:Ennen Alan Shepardin lentoa simpanssi Ham laukaistiin ensimmäisenä isoihmisapinana avaruuteen Mercury-Redstone 2 lennolla 31. tammikuuta 1961.


title: Mercury (avaruusohjelma)

text: Mercury oli yhdelle astronautille tarkoitettu alus, joka laukaistiin avaruuteen Redstone- ja Atlas-kantoraketeilla.


title: Mercury (avaruusohjelma)

text: Miehitettyjä lentoja tehtiin yhteensä kuusi:


title: Mercury (avaruusohjelma)

text: Mercury-ohjelmaa seurasi Gemini-ohjelma. Viralliset avaruuslennoilla käytettävät NASAn tunnukset (hihamerkit) tulivat käyttöön vasta Gemini 5 -lennolla.


title: Keskustan Kainuun piiri

text: Keskustan Kainuun piiri on yksi Suomen Keskustan 21 piirijärjestöstä. Piiriin kuuluu 9 kunnallisjärjestöä. Keskusta on Kainuun maakuntavaltuuston suurin puolue. Kainuun piiri asettaa eduskuntavaaleihin neljä kansanedustajaehdokasta Oulun vaalipiirissä. Loput 14 kansanedustajaehdokasta asettaa Keskustan Pohjois-Pohjanmaan piiri.


title: Jarmo Rantanen

text: Jarmo Heikki Kullervo Rantanen (s. 20. kesäkuuta 1944 Orivesi) on suomalainen sosiaalidemokraattinen poliitikko ja hallintomies. Rantanen toimi Holkerin hallituksen sisäasiainministerinä vuosina 1987–1991. Vuodesta 1985 hän hoiti Tampereen kaupunginjohtajan virkaa, mistä hän jäi eläkkeelle vuoden 2006 lopussa. Rantanen on koulutukseltaan merkonomi.


title: Jarmo Rantanen

text: Rantanen oli yksi vuonna 1988 ensimmäisen kerran järjestetyn Delfin Basket -koripalloturnuksen ideoijista.


title: Keskustan Ylä-Savon piiri

text: Keskustan Ylä-Savon piiri oli yksi Suomen Keskustan 21 piirijärjestöstä. Se toimi Pohjois-Savossa ja asetti Pohjois-Savon vaalipiirissä neljä-viisi kansanedustajaehdokasta. Ylä-Savon piiri liittyi Pohjois-Savon piiriin vuonna 2011. Pohjois-Savon Keskustan toiminnanjohtaja toimii Kimmo Valta.


title: Keskustan Ylä-Savon piiri

text: Piirin puheenjohtajana on Tarja Pirkkalainen.


title: Keskustan Ylä-Savon piiri

text: Piirin varapuheenjohtajat ovat Kyösti Kauppinen sekä Juha-Pekka Rusanen


title: Volkswagen Scirocco

text: Volkswagen Scirocco on Volkswagenin 1970–1980-luvuilla sekä jälleen vuodesta 2008 lähtien valmistama, etuvetoinen 2-ovinen coupé. Se on monien muiden Volkswagenin automallien, kuten Passatin, Venton ja Boran tapaan nimetty tuulten mukaan; mallin nimi tarkoittaa pohjoisafrikkalaista aavikkotuulta. Ensimmäisen sukupolven Sciroccon suunnitteli Giorgetto Giugiaro, joka vastasi myös muutamaa kuukautta myöhemmin esitellystä, automarkkinat mullistaneesta Volkswagen Golfista.


title: Volkswagen Scirocco

text: Malli suunniteltiin 1970-luvun alussa korvaamaan Volkswagenin aikaisempi coupé-malli Karmann Ghia. Mallina menestyksekästä ja Volkswagenin imagoa nostanutta urheiluhenkistä Sciroccoa valmistettiin vuosien 1972–1992 välisenä aikana 797 606 kappaletta.


title: Volkswagen Scirocco

text: "Helsingin Sanomat" esitteli ensimmäisen sukupolven Sciroccon maaliskuussa 1974. Lehti piti vuoden 1973 öljykriisin kurjistamaa ajankohtaa epäonnisena urheilullisen autouutuuden markkinoille tuomiseen, mutta oli siitä varsin innostunut kun tiedettiin, että pian esiteltäisiin samaan perusrakenteeseen pohjautuva perheauto Volkswagen Golf. Sciroccoa luonnehdittiin pienen perheen urheilulliseksi monikäyttöautoksi, jonka takapenkille mahtuivat lapsetkin. Ajoasentoa käsivarret suorina kuvattiin italialaiseksi.


title: Volkswagen Scirocco

text: Scirocco nähtiin uutena osoituksena siitä, miten Volkswagen-yhtiö lopultakin oli kääntänyt strategiansa takavetoisista autoista etuvetoisten suuntaan. Prosessi oli alkanut kalliimmista malleista, NSU:n suunnittelemasta K70:stä (1970) ja Audi 80:een perustuneesta Volkswagen Passatista (1973).


title: Volkswagen Scirocco

text: Scirocco tuotiin markkinoille kolmena eri moottoriversiona. L-mallin moottori tuotti 50 DIN-hevosvoimaa, LS-moottori 70 ja TS-mallin moottori 83 hevosvoimaa. Vuodelle 1977 sekä Sciroccosta että Golfista tuotiin markkinoille 110-hevosvoimaiset GTI-mallit.


title: Volkswagen Scirocco

text: Volkswagen valmisti vuodesta 1988 lähtien Corrado -mallia, joka oli tarkoitus myös nimetä Sciroccoksi, mutta uuteen nimeen päädyttiin, koska autosta tuli edeltäjäänsä suurempi ja painavampi.


title: Volkswagen Scirocco

text: Sciroccon kolmas sukupolvi tuli myyntiin vuonna 2008.


title: Gilbertin oireyhtymä

text:
Gilbertin syndrooma tai Gilbertin tauti ilmenee veren korkeana bilirubiinin tasona. Tämä johtuu maksan heikentyneestä kyvystä sitoa bilirubiinia. Syndrooman näkyviä oireita on ihon ja silmien lievä keltaisuus, kuten myös lievä laihtuminen, yliherkkyys alkoholille ja lieviä, harvinaisia oireita maksassa.
Bilirubiinin normaaliarvo on alle 20 mikromoolia litraa kohti, Gilbertin syndrooman yhteydessä tämä raja-arvo ylittyy ja jopa monikertaistuu.


title: Gilbertin oireyhtymä

text: Syndrooma ei pääsääntöisesti aiheuta lievää keltaisuutta lukuun ottamatta mitään erityisiä oireita eikä vaikuta normaaliin elämään. Syndroomaa ei siten erityisesti tarvitse hoitaa mitenkään, joskin liiallista alkoholin käyttöä suositellaan välttämään. Samoin eräät suosittelevat ruokavaliota, jossa maksan rasitusta pyritään välttämään.


title: Gilbertin oireyhtymä

text: Joka tapauksessa potilaan on hyvä olla tietoinen kerran diagnotisoidusta syndroomastaan ja kertoa siitä hoitavalle lääkärille, jotta vältetään mahdolliset virhediagnoosit.


title: Gilbertin oireyhtymä

text: Gilbertin syndroomaa arvioidaan esiintyvän 3-7 %:lla aikuisväestöstä.


title: S. E. Hinton

text: Susan Eloise Hinton (s. 22. heinäkuuta 1948 Tulsa, Oklahoma) on yhdysvaltalainen kirjailija. Hinton oli aina pitänyt lukemisesta, mutta ei ollut tyytyväinen saatavilla oleviin nuorille aikuisille kirjoitettuihin kirjoihin ja tämä sai hänet innostumaan nuorille suunnattujen kirjojen kirjoittamisesta. Vaikka Hinton tunnetaan lähinnä nuortenkirjoistaan, myös poikkeuksiakin on. Esimerkiksi "Vampyyrin palvelija" -kirjasta Hinton itse kertoo, että se on hänen ensimmäisiä aikuisille suunnattuja kirjojaan. Francis Ford Coppola on ohjannut hänen kirjojensa "Taistelukala" ja "Me kolme ja jengi" filmatisoinnit, joissa ovat esiintyneet muun muassa Mickey Rourke ja Matt Dillon.


title: Daphnia

text: Daphnia on vesikirppuihin ("Cladocera") kuuluva pienikokoisten planktonäyriäisten suku.


title: Daphnia

text: Vilkkaasti uivia, yleensä alle parimillisiä "Daphnia"-vesikirppuja voi tarkkailla paljain silminkin. Niiden toiset tuntosarvet ovat kehittyneet uimavälineiksi, "soutusarviksi", joiden avulla ne liikkuvat kirppumaisesti nykäyksittäin. Kesällä naarat lisääntyvät ilman hedelmöitystä, jolloin kaikki jälkeläiset ovat myös naaraita. Näin jokainen yksilö pystyy lisääntymään ja populaatio kasvaa nopeasti. Syksyllä vesien jäähtyessä syntyy myös koiraita. Niiden hedelmöittämät naaraat tuottavat pohjaan painuvia, talvehtimiskykyisiä kestomunia, joista seuraavana kesänä syntyy uusi sukupolvi. Aikuiset vesikirput kuolevat loppusyksyllä. Vesikirpuilla on myös suu, suolisto ja ulostusaukko, jotka voi nähdä helposti mikroskoopilla.


title: Daphnia

text: Daphnia-suvun vesikirppuja käytetään muun muassa koe-eläiminä ekotoksikologiassa, ympäristömyrkkyjen haitallisuutta arvioitaessa, sillä ne reagoivat myrkkyihin herkästi mutta myös sopeutuvat. "Daphnia pulex"- lajin perimä selvitettiin ensimmäisenä äyriäisenä. Siinä oli enemmän geenejä kuin millään muulla eläimellä, jonka perimä tunnetaan.


title: Artemis Fowl (kirja)

text: Artemis Fowl on irlantilaisen Eoin Colferin kirjoittaman Artemis Fowl -sarjan ensimmäinen osa. Se julkaistiin vuonna 2001. Jaakko Kankaanpään suomennos ilmestyi samana vuonna.


title: Artemis Fowl (kirja)

text: 12-vuotias lapsinero Artemis Fowl aikoo kaapata keijun. Löydettyään ihmisten maailmaan sidotun keijun hän saa kiristettyä tämän antamaan Kirjansa (keijujen pyhä kirja) ihmisten käsiin puoleksi tunniksi. Kirja on kirjoitettu keijujen kielellä, maahisella. Artemiksen onnistuu päätellä maahisen kirjaimet ensimmäisenä ihmisenä koskaan. Kirjan avulla hän saa tietoonsa, että keijujen täytyy uudistaa taikavoimiaan Rituaalilla.


title: Artemis Fowl (kirja)

text: Samoihin aikoihin Hautautuneiden Alueiden Lainvalvonnan menninkäis-komisario Holly Short lähetetään Pinnalle estämään peikon pääsy tekemään tuhojaan. Valitettavasti Hollyn taikuus loppuu kesken tehtävän, ja neljäkymmentä ihmistä näkee hänet. Saatuaan peikon taltutettua Holly saa aikaan joukkotajuttomuuden ja pyörtyy itse saamiinsa vammoihin. Herätessään taustajoukot ovat saapuneet ja Komentaja Julius Root lähettää Hollyn tekemään Rituaalia. Artemis Fowl vaanii keijuja taikapaikalla, joenvarrella olevan ikivanhan tammen luona täysikuun aikaan henkivartijansa Butlerin kanssa. He tainnuttavat Rituaalia suorittavan Hollyn ja vievät hänet Fowl Manoriin, Artemiksen kotiin. Artemis valehtelee Hollylle tämän kertoneen kaikki keijujen salaisuudet totuusseerumin vaikutuksesta. Holly pääsee murtautumaan ulos sellistään hautaamalla kenkäänsä tippuneen tammenterhon maanrakoon, jonka saa näkyviin hakkaamalla sänkyään vankisellinsä lattiaan.


title: Artemis Fowl (kirja)

text: Sillä välin Artemis ohjaa HAL:in huomion valaanpyyntialukseen ja melkein räjäyttää Julius Rootin. Samalla hän kertoo nimensä ja keijut jäljittävät hänet Fowl Manoriin. Kentaurinero Foaly saa aikaan aikapysähdyksen, ja HAL lähettää tuomitun rikollisen Mulch Diggumsin murtautumaan taloon. Holly ja Mulch kohtaavat talossa. Mulch tyrmää Butlerin kaasupäästöllä ja löytää Kirjan kopion. Sen jälkeen hän pakenee talosta ja kaivautuu maan sisään viinikellarin lattian läpi. Hän päättää lavastaa oman kuolemansa kiinnittämällä anturit kaniiniin, joka osuu matkanvarrelle ja tappamalla kanin päästäkseen pakoon HALia. Holly ei voi lähteä, sillä Artemis, talon isäntä, on kieltänyt häntä poistumasta talosta. Sen jälkeen HAL lähettää sisään peikon, jonka kanssa Butler ja Holly taistelevat. Lopulta Butler voittaa peikon oltuaan ensin kuoleman partaalla, josta Holly pelastaa hänet. HAL tuo Artemiksen vaatiman kultalastin kartanoon saadakseen Hollyn takaisin. Artemis ei kuitenkaan ole täysin itsekäs; Holly saa Artemiksen palauttamaan puolet kullasta, mutta vain sillä ehdolla, että Holly parantaa Artemiksen äidin masennuksen. Foaly ampuu taloon bio-pommin ja kaikki luulevat Artemiksen kuolleen. Räjähdyksen jälkeen HAL:in yksikkö Julius Rootin johdolla menee taloon hakemaan kultaa takaisin, mutta he alkavat voida pahoin ja Artemiksen ruumista ei löydy mistään. Tämä merkiksee, että Artemis on elossa ja ensimmäinen aikapysähdyksestä pois päässyt ja bio-pommista selvinnyt. Lopussa Mulch käy varastamassa osan takaisin saadusta kullasta, aivan HAL:in poliisien nenän edestä.


title: Mark Schwarzer

text: Mark Schwarzer (s. 6. lokakuuta 1972 Sydney, Australia) on australiansaksalainen jalkapalloilija, pelipaikaltaan maalivahti.


title: Mark Schwarzer

text: Mark Schwarzer syntyi Sydneyssä saksalaisten vanhempien lapsena vuonna 1972. Hans-Joachim ja Doris Schwarzer olivat muuttaneet Baden-Württembergistä Australiaan vuonna 1968, Markilla on täten myös Saksan kansalaisuus.


title: Mark Schwarzer

text: Schwarzer edustaa tällä hetkellä Englannin Valioliigassa pelaavaa Leicester Cityä, jonne siirtyi talvella 2015. Aiemmin hän on edustanut Marconi Stallionsia, Dynamo Dresdeniä, 1. FC Kaiserslauternia, Bradford Cityä, Middlesbroughia yli kymmenen vuoden ajan, Fulhamia ja Chelseaa. Schwarzer siirtyi Chelseaan kesällä 2013 mutta jäi vähälle peliajalle. Hän sai kuitenkin yllättäen vastuuta keväällä 2014 joukkueen ykkösmaalivahdin Petr Čechin loukkaannuttua Mestarien liigan ottelussa Atlético Madridia vastaan. Schwarzer vaihdettiin kentälle kesken pelin, ja koska Čech joutui olemaan loppukauden sivussa, Schwarzer pelasi kauden loput ottelut. Tšekkiläisen loukkaantumisen takia Schwarzer ehti tehdä yhden vuoden jatkosopimuksen Chelsean kanssa mutta siirtyi Leicesteriin, koska Thibaut Courtois’n tulo The Bluesiin jätti hänet kolmosmaalivahdiksi ja Leicesterissä oli maalivahtipula, kun sen ykkösmaalivahti Kasper Schmeichel loukkaantui. Schwarzerin sopimus on voimassa kesäkuuhun 2016. Kaudella 2014–2015 hän pelasi kuusi valioliigaottelua. Leicesterin mestaruuskaudella 2015–2016 hän ei päässyt valioliigassa kentälle.


title: Mark Schwarzer

text: Schwarzer on toiminut Australian maajoukkueen ykkösmaalivahtina ja on eniten Socceroosissa otteluita pelannut pelaaja. Hän kuului Australian joukkueeseen vuosien 2006 ja 2010 MM-kisoissa. Schwarzer ilmoitti lopettavansa maajoukkueuransa marraskuussa 2013 eikä näin ollen pelannut enää Brasilian kisoissa. Schwarzer kuului Australian ns. kultaiseen sukupolveen, jonka huippuvuodet ajoittuivat vuosille 2005–2014; Australialla oli tällöin parhaat pelaajansa koskaan, ja Schwarzer oli yksi tärkeimmistä.


title: The Last Ninja

text: The Last Ninja on System 3:n kehittämä ja julkaisema isometrisestä kuvakulmasta kuvattu toimintaseikkailupeli. Peli on julkaistu vuonna Commodore 64 -tietokoneelle.


title: The Last Ninja

text: "The Last Ninja" oli myydyin alkuperäinen C64-peli. Yksistään Euroopassa C64-versio myi yli 750 000 kappaletta ja kansainvälisesti kaikki alustat huomioon ottaen myynti ylitti 2 000 000 kappaletta. Ilmestyessään peli sai paljon kehuja grafiikastaan ja erityisesti musiikistaan jonka peliin olivat säveltäneet Ben Daglish ja Anthony Lees (kyseinen ääniraita kohosi pian kulttimaineeseen josta yhä vieläkin tehdään ja remiksataan uusia versioita).


title: The Last Ninja

text: Peli ilmestyi vuonna 1987 myös Apple IIGS -tietokoneelle ja vuonna 1988 Atari ST:lle ja MS-DOS-käyttöjärjestelmälle. Vuonna 1990 peli julkaistiin Amigalle nimellä "Last Ninja Remix".


title: The Last Ninja

text: "The Last Ninja" on yhdistelmä seikkailua, ongelmanratkontaa sekä taistelua. Pelin päähenkilön Armakunin päämääränä on matkata pahan shōgun Kunitokin palatsiin, tuhota hänet ja löytää sekä pelastaa pyhät kirjoitukset. Mitä lähemmäksi palatsia Armakuni pääsee, sitä haastavammiksi Kunitokin apurit käyvät.


title: The Last Ninja

text: Pelatessa ruudulla näkyy vihollisen energia sekä pelaajan keräämät esineet ruudun oikeassa laidassa. Oma energia näkyy ruudun alalaidassa. Maailma on kuvattu isometrisestä kuvakulmasta ja pelaaja voi liikkua kahdeksaan eri suuntaan. Liikkeet toimivat sen mukaan mihin Armakuni katsoo mutta pelaajan on pysyttävä ennaltamääritetyllä tiellä - esimerkiksi nurmikolle ei voi astua. Pelaaminen vaatii kärsivällisyyttä ja tarkkuutta ansoja ja maaston kuolettavia paikkoja väistellessä. Peli sisältää monia C64-pelaajille legendaarisia hyppelykohtauksia esimerkiksi joella olevien kivien yli. Mikäli kivistä hyppää ohi, kuolema korjaa saman tien. Välillä pelaaja saattaa törmätä Buddha-temppeleihin, joissa kumartumalla saa vinkkejä siitä mitä seuraavaksi pitäisi tehdä edetäkseen pelissä. Monet etenemisen kannalta kriittiset esineet on piilotettu puihin ja pensaisiin ja välähtävät pikaisesti pelaajan astuessa paikkaan jossa ne sijaitsevat.


title: Bershawn Jackson

text: Bershawn Jackson (s. 8. toukokuuta 1983 Dade County, Florida) on yhdysvaltalainen 400 metrin aitajuoksija.


title: Bershawn Jackson

text: Jackson voitti 2002 yleisurheilun nuorten MM-kisoissa pronssia 400 metrin aidoista ja oli voittamassa kultaa 4 × 400 metrin viestijuoksussa. Vuonna 2003 hän sai hopeaa Yhdysvaltojen mestaruuskilpailuissa, mutta hänet hylättiin Pariisin MM-kisojen alkueräjuoksussa. 2004 hän karsiutui Ateenan olympialaisista, mutta voitti samana vuonna . 2005 hän voitti maansa hallimestaruuden ja ulkoradoilla maansa mestaruuskilpailuissa hopeaa ja kruunasi kautensa voittamalla Helsingin MM-kisoissa maailmanmestaruuden ajalla 47,30. Loppukaudesta hän voitti myös . Seuraavana vuonna hän oli kotimaansa mestaruuskilpailuissa toinen ja kolmas.


title: Bershawn Jackson

text: Osakan MM-kilpailuissa puolustava maailmanmestari Jackson putosi 400 metrin aitajuoksun välierissä. 4 × 400 metrin viestissä hän juoksi alkuerissä Yhdysvaltain joukkueessa ja sai kultamitalin kun toisella kokoonpanolla loppukilpailussa juossut joukkue voitti kultaa. Hän voitti 400 metrin aitajuoksun Yhdysvaltojen-mestaruuden 2008. Pekingissä 2008 hän nousi jälleen palkintokorokkeelle, kun hän sijoittui olympiapronssille varmistaen Yhdysvaltain kolmoisvoiton. Maanmiehensä Angelo Taylor voitti kultaa ja Kerron Clement tuli hopealle.


title: Bershawn Jackson

text: Berliinin MM-kilpailuissa 2009 hän sijoittui kolmanneksi ajalla 48,23 s. Hän voitti neljänneksi sijoittuneen 17-vuotiaan Jehue Gordonin kolmella sadasosalla. 4 × 400 metrin viestissä hän juoksi jälleen alkuerissä ja sai kultamitalin kun toisella kokoonpanolla loppukilpailussa juossut Yhdysvaltain joukkue voitti kultaa. Hän voitti samana vuonna myös Yhdysvaltojen pitkien aitojen mestaruuden.


title: Bershawn Jackson

text: Dohan sisäratojen MM-kilpailuissa 2010 hän voitti jälleen kultaa 4 × 400 metrin viestissä. Hän oli samojen kisojen 400 metrillä viides. Hän voitti 2010 jälleen kotimaansa mestaruuden 400 metrin aitajuoksussa. Maanosien cupissa hän juoksi kolmanneksi. Vuonna 2011 hän oli Yhdysvaltojen mestaruuskilpailuissa toinen. Daegun MM-kilpailuissa hän oli 400 metrin aitajuoksussa kuudes ja juoksi toisen osuuden Yhdysvaltain kultajoukkueessa 4 × 400 metrin viestissä.


title: Matt Dillon

text: Matthew Raymond ”Matt” Dillon (s. 18. helmikuuta 1964 New Rochelle, New York) on yhdysvaltalainen näyttelijä.


title: Matt Dillon

text: Dillon alkoi näytellä 1970-luvun lopussa ja nousi teini-idoliksi 1980-luvulla muun muassa elokuvien "Outsiders – kolmen jengi" (1983) ja "Taistelukala" (1983) myötä. Dillon sai parhaan miessivuosan Oscar-palkintoehdokkuuden roolistaan elokuvassa "Crash" (2004). Hän on näytellyt myös muun muassa elokuvissa "Drugstore Cowboy" (1989), "Suudelma ennen kuolemaa" (1991), "Sekaisin Marista" (1998), "Villit kuviot" (1998), "Sinä, minä ja Dupree" (2006).


title: Matt Dillon

text: Dillon näytteli pääosaa vuonna 2015 esitetyssä televisiosarjassa "Wayward Pines".


title: Matt Dillon

text: Marraskuussa 2016 ilmoitettiin, että Dillon tulee esittämään miespääosaa Lars von Trierin seuraavassa elokuvassa "The House That Jack Built".


title: Lyijykomppania (albumi)

text:
Lyijykomppania on Lyijykomppanian vuonna 1993 julkaistu kokoelma-albumi, joka sisältää "Synkkää Jynkytystä"-EP:n ja "Ohjelmanjulistus"-singlen uudelleenmiksattuina, sekä ennenjulkaisemattoman saksankielisen kappaleen "Der Tiergesang". Albumi on julkaistu ainoastaan C-kasettina.
A-puoli


title: Lyijykomppania (albumi)

text: B-puoli


title: Artemis Fowl: Tehtävä pohjoisessa

text: Artemis Fowl: Tehtävä pohjoisessa on Artemis Fowl -sarjan toinen kirja. Kirjan on kirjoittanut Eoin Colfer, ja se ilmestyi vuonna 2002.


title: Artemis Fowl: Tehtävä pohjoisessa

text: Hautautuneiden Alueiden Lainvalvonnan (HAL) komisario Holly Short on saatu turvallisesti takaisin Artemis Fowlin vankeudesta ja kaikki näyttää sujuvan hyvin. Mutta sitten keijut saavat päänvaivakseen hiidet, jotka ovat ryhtyneet kapinaan HAL:ia vastaan. Hiidet olivat nimittäin hankkineet maan alla kiellettyjä voimalähteitä saviväeltä. Komentaja Julius Root ja Holly Short epäilevät, että Artemis Fowl rahoittaa hiisien toimia ja nuori rikollisnero on heti siepattava kuulusteluihin. Keijut huomaavat äkkiä kuitenkin erehtyneensä Fowlin suhteen.


title: Artemis Fowl: Tehtävä pohjoisessa

text: Todellinen syyllinen on entinen HAL:in poliisi Briar Cudgeon, joka on katkeroitunut pahemman kerran HAL:ille ja komentaja Rootille. Hän on tehnyt sopimuksen hiisitriadi B'wa Kellin kanssa ja haluaa, että tämän jäsenet nitistävät sekä Rootin että HAL:in lopullisesti. Kun tämä olisi tehty, Cudgeon voisi nousta koko keijusivilisaation valtiaaksi. Cudgeonin juonessa on mukana myös huippuälykäs ja kieroutunut tonttunainen Opal Koboi, joka miljardiomaisuudellaan rahoittaa operaatiota. Kentauri Foaly, HAL:lin tekniikkanero inhoaa Opalia sydämensä pohjasta, ja epäilee hänen sekantuneen maailmanvalloitus operaatioon. Paha vain, että Opal on lukinnut Foalyn Operaatiohuoneeseensa, ja lamauttanut HAL:in aseet.


title: Artemis Fowl: Tehtävä pohjoisessa

text: Artemis Fowl suostuu auttamaan Hollya ja Rootia kukistamaan hiisikapinan sillä ehdolla, että he auttavat puolestaan häntä vapauttamaan Venäjän Mafian vankina viruvan isänsä. Pystyvätkö he nujertamaan kidnappaajien hankkeen ja pelastettua Artemiksen isän? Entä onnistuvatko he säästämään HAL:in miltei varmalta tuholta? Lämpenevätkö Hollyn ja Artemiksen kylmät suhteet, kun on kyseesä todellinen uhka?


title: Artemis Fowl: Tehtävä pohjoisessa

text: Tämän kirjan alareunassa on tekstiä kentaurien kielellä, jota voi lukea, jos vain osaa kirjaimet. Teksti menee näin:


title: Artemis Fowl: Tehtävä pohjoisessa

text: "´´Onneksi olkoon, ihminen. Jos olet onnistunut murtamaan tämän koodin, olet älykkäämpi kuin useimmat lajisi edustajat. Tämä on viesti keijukansalta. Etsimme liittolaisia saviväen joukosta. Useimmat ihmiset ovat hidasjärkisiä olentoja, mutta poikkeuksiakin on. Kuten esimerkiksi sinä. Älykkyytesi johtuu siitä että olet keijujen sukua. Tuntuuko sinusta joskus että et ole samanlainen kuin muut? Ovatko korvasi tavallista suipommat? Onko kielesi niin pitkä, että se yltää koskettamaan nenääsi? Näetkö joskus unta lentämisestä? Oletko koskaan ajatellut että et kuulu saviväen joukkoon? Siihen on syynä että suonissasi virtaa keijujen verta. Nuori savikeiju, minulla on sinulle tehtävä. Yhtenä meistä sinun velvollisuutesi on suojella maapalloa niiltä jotka yrittävät tuhota sen. Sinun on liityttävä uudenlaiseen saviväkeen joka rakastaa maapalloa yhtä paljon kuin keijut. Sääntöjä on vain yksi ja se on helppo: kuluta vain niin paljon kuin tarvitset ja kuluta se viisaasti. Jos seuraat ohjeita, maapallo pelastuu. Lähde nyt suorittamaan tehtävääsi. Toistan tämän viestin niille ihmisille joiden keijuaivot eivät ole aivan yhtä terävät kuin sinun.´´"


title: Terry Norris

text: Terry Wayne Norris (s. 16. kesäkuuta 1967) on yhdysvaltalainen entinen nyrkkeilyammattilainen ja pitkäaikainen maailmanmestari.


title: Terry Norris

text: Lukioaikoinaan Norris pelasi myös baseballia ja oli tähtipelaaja koulunsa joukkueessa. Amatöörinyrkkeilyurallaan hän saavutti 291 voittoa ja neljä tappiota. Ammattilaiseksi hän ryhtyi vuonna 1986. Kahden ensimmäisen ammattilaisvuotensa aikana hän voitti 18 ottelua ja hävisi 2 kunnes pääsi iskemään Steve Littleä vastaan avoimesta Pohjois-Amerikan ylemmän välisarjan mestaruudesta voitettuaan Quincy Taylorin. Norris voitti mestaruusottelussa 9. joulukuuta 1988 Littlen teknisellä tyrmäyksellä kuudennessa erässä. Myöhemmin hän puolusti mestaruuttaan Buster Draytonia vastaan 3-0 -voitolla.


title: Terry Norris

text: Voitettuaan 10-eräisessä kamppailussa Ralph Wardin Norris haastoi 30. heinäkuuta 1989 Julian Jacksonin WBA-liiton maailmanmestaruusottelussa, mutta tuli tyrmätyksi jo toisessa erässä. Saman vuoden marraskuussa hän puolusti vielä menestyksekkäästi Pohjois-Amerikan mestaruuttaan Tony Montgomerya vastaan. 31. maaliskuuta 1990 hän haastoi MM-ottelussa WBC-liiton silloisen hallitsevan mestarin John Mugabin ja tyrmäsi tämän heti ensimmäisessä erässä. Tätä seurasi kymmenen onnistunutta puolustusottelua Rene Jacquota, Sugar Ray Leonardia, Donald Curry, Brett Lallya, Jorge Fernando Castroa, Carl Danielsia, Meldrick Tayloria, Maurice Blockeria, Troy Watersia ja Joe Gattia vastaan, kunnes 11:ssä puolustuksessaan 18. joulukuuta 1993 hävisi haastajalleen Simon Brown neljännessä erässä teknisellä tyrmäyksellä. Tosin kuusi kuukautta myöhemmin miehet kohtasivat uudelleen ja Norris otti tittelin takaisin itselleen pistevoitolla.


title: Terry Norris

text: Heti seuraavassa ottelussaan Norris kuitenkin menetti jälleen mestaruutensa, tällä kertaa Luis Santanalle. Hän hävisi myös Santanaa vastaan käydyn uusintaottelun jouduttuaan diskvalifoiduksi, mutta miesten kolmannessa kohtaamisessa 19. elokuuta vuonna 1995 mestaruus palasi jälleen Norrisin haltuun toisen erän teknisellä tyrmäyksellä. Puolustettuaan titteliä David Gonzalezia vastaan hän otti nimiinsä myös IBF-liiton mestaruusvyön voitettuaan Paul Vadenin. Voitettuaan puolustusotteluissa Jorge Luis Vadon, Vincent Pettwayn ja Alex Riosin hän menetti IBF-tittelinsä koska ei otellut haastajaansa vastaan. WBC-mestaruuttaan hän puolusti vielä 6. joulukuuta vuonna 1997 Keith Mullingsia vastaan, mutta ottelu päättyi tappioon teknisellä tyrmäyksellä yhdeksännessä erässä. Hän hävisi myös kaksi seuraavaa otteluaan Dana Rosenblattia ja Laurent Boudouania kunnes lopetti uransa.


title: Terry Norris

text: Norris lopetti uransa rahattomana ja aivovaurion saaneena. Hän väitti promoottori Don Kingin huijanneen hänen rahojaan tämän lainattua rahaa hänen managerilleen Joe Sayatovichille ja sopineen maksavansa Norrisille sovittuja summia vähemmän. Norris ryhtyi perimään rahojaan takaisin oikeusteitse, ja seitsemän vuoden kuluttua, vuonna 2004, kiista ratkesi, kun King maksoi vapaaehtoisesti hänelle vahingonkorvauksia 7,5 miljoonaa dollaria.


title: Terry Norris

text: Myös Norrisin veli Orlin Norris menestyi nyrkkeilijänä.


title: Terry Norris

text: Norris valittiin International Boxing Hall of Fameen 2006.


title: Artemis Fowl: Ikuisuuskoodi

text: Artemis Fowl: Ikuisuuskoodi on kolmas kirja Eoin Colferin Artemis Fowl -kirjasarjassa. Se julkaistiin 2003 ja suomennos ilmestyi saman vuoden puolivälissä. Kuten edellisetkin sarjan kirjat, sen on suomentanut Jaakko Kankaanpää.


title: Artemis Fowl: Ikuisuuskoodi

text: Artemis Fowlin isä on toipumassa parhaillaan Helsingin yliopistollisessa keskussairaalassa viruttuaan vuosia Venäjän mafian vankina ja Artemiksen pelastettua hänet. Hänen luonteensa on muuttunut ja hän aikoo lopettaa kaikki Fowlin suvun rikolliset toimet. Artemis päättää kuitenkin vielä viedä loppuun erään hämäristä hankkeistaan, johon liittyy hänen keijuilta kaappaamansa huipputekniikka. Hän on nimittäin kehittänyt supertietokoneen, Kuution, jolla voi ohjata ja hallita kaikkea vakoilusatelliiteista sotilaslasereihin. Artemis joutuu kuitenkin ison ongelman eteen: kunnianhimoinen ja suuruudenhullu amerikkalainen liikemies, Jon Spiro kaappaa laitteen tullakseen koko maailman valtiaaksi. Artemiksen täytyy saada laitteensa takaisin – keinoja kaihtamatta. Niinpä hän pyytää keijujen apua taistelussa Spiroa ja tämän kätyreitä vastaan. Keijut suostuvat, sillä uhkaa kuution vääriin käsiin joutuminen heitäkin. Artemis kumppaneineen tunkeutuu Spiron päämajaan Chicagossa. He näyttelevät purkavansa koodia ja tuhoavansa tietokoneen, mutta oikeasti naruttavat Spiroa.


title: Uimakoulu (albumi)

text: Uimakoulu (TIK-13) on Lyijykomppanian vuonna 1993 julkaistu toinen albumi ja ensimmäinen studioalbumi. "Uimakoulu" on Lyijykomppanian julkaisuista ainoa, jolla soittaa basisti Tapio Wilska. Uimakoulusta ei ole olemassa CD-painosta, vaan se on julkaistu ainoastaan vinyylinä ja C-kasettina.


title: Uimakoulu (albumi)

text: Kaikki sanoitukset Esa Moilanen, kaikki sovitukset Lyijykomppania.


title: Uimakoulu (albumi)

text: A-puoli


title: Uimakoulu (albumi)

text: B-puoli


title: Artemis Fowl: Salaiset kansiot

text: Artemis Fowl: Salaiset kansiot ("The Artemis Fowl Files") on vuonna 2004 ilmestynyt Eoin Colferin kirjoittama kirja, joka ei varsinaisesti jatka Artemis Fowl -kirjasarjan tapahtumia. Siinä on kaksi edellä ilmestyneiden kirjojen väliin sijoittuvaa tarinaa (HALTiJa ja Seitsemäs kääpiö), joilla ei suoranaisesti ole merkitystä sarjan kululle. Se on lähinnä lisäteos, joka sisältää kahden tarinan lisäksi syvähaastatteluja kirjan hahmoista, muun muassa Artemis Fowlilta, Holly Shortilta ja itse Eoin Colferilta. Kirjassa on mukana myös maahiskielen aakkoset ja keijubongarin opas sekä Fowlyn upeimpia keksintöjä.


title: Artemis Fowl: Salaiset kansiot

text: Kirja julkaistiin 2004 ja Jaakko Kankaanpään suomennos ilmestyi saman vuoden loppupuolella.


title: SFS

text: Suomen Standardisoimisliitto SFS ry () on suomalainen standardisoinnin keskusjärjestö. SFS on jäsenenä kansainvälisessä standardisoimisjärjestössä ISOssa ja eurooppalaisessa standardisoimisjärjestössä CENissä.


title: SFS

text: Kansallinen standardisointi alkoi Suomessa vuonna 1924, jolloin lähinnä teollisuuden toimesta perustettiin Suomen Standardisoimislautakunta. Se ryhtyi käyttämään lyhennettä SFS. Yhteistyöhön osallistuvat tahot järjestäytyivät vuonna 1947 Suomen Standardisoimisliitto ry:ksi. Standardisoimislautakunta on edelleen SFS:n toimielin.


title: SFS

text: Liiton jäsenkuntaan kuuluu pääasiassa elinkeinoelämän järjestöjä ja Suomen valtio, jota edustavat ministeriöt.


title: SFS

text: SFS julkaisee vuosittain satoja standardeja. Valtaosa näistä standardeista on maailmanlaajuisia tai eurooppalaisia standardeja, jotka on vahvistettu ISO:n tai CEN:n toimielimissä. SFS koordinoi suomalaisten toimialansa asiantuntijoiden osallistumista näiden standardien laadintaan. SFS perustaa ja ylläpitää kansallisia standardisointiryhmiä, jotka seuraavat ja osallistuvat alansa kansainväliseen standardisointiin. Kaikki eurooppalaiset EN-standardit vahvistetaan Suomessa SFS-standardeiksi. Osa niistä käännetään suomeksi. Maailmanlaajuisia ISO-standardeja vahvistetaan SFS-standardeiksi ja käännetään suomeksi tarpeen mukaan. Kansallisiin tarpeisiin SFS laatii standardeja yhteistyössä eri alojen yhteisöjen ja asiantuntijoiden kanssa. Työn tulokset vahvistetaan SFS-standardeiksi.


title: SFS

text: SFS julkaisee omaa "Presiis"-lehteä (aiemmin "SFS-tiedotus"). Kaikki voimassa olevat SFS-standardit on mainittu SFS:n verkkokaupassa olevassa luettelossa, jossa on mainittu myös kaikki voimassa olevat ISO-standardit. SFS:n toimiston yhteydessä on julkinen standardisointialan kirjasto, jossa voi tutustua muun muassa SFS-standardeihin ja ISO-standardeihin. SFS:n tietopalvelu neuvoo kaikissa standardeihin liittyvissä kysymyksissä.


title: SFS

text: SFS:n toiminta rahoitetaan pääasiassa standardien ja muiden julkaisujen myynnistä saatavilla tuloilla. SFS myy omien julkaisujen lisäksi ISO-standardeja ja muiden maiden standardeja. SFS:llä on verkkokauppa, josta voi ladata SFS-standardeja ja ISO-standardeja omalle koneelleen.


title: Kolo Touré

text: Kolo Touré (s. 19. maaliskuuta 1981 Bouaké, Norsunluurannikko) on norsunluurannikkolainen jalkapalloilija, pelipaikaltaan puolustaja. Hän pelasi muun muassa Englannissa Arsenalissa, Manchester Cityssä ja Liverpoolissa sekä Skotlannissa Celticissä.


title: Kolo Touré

text: Touré voitti Arsenalissa Valioliigan 2004, FA Cupin 2003 ja 2005 sekä Community Shieldin 2002 ja 2004. Mestarien liigassa hän kuului loppuottelun hävinneeseen Arsenalin joukkueeseen 2006. Manchester Cityssä hän voitti Valioliigan 2012, FA Cupin 2011 ja Community Shieldin 2012.


title: Kolo Touré

text: Norsunluurannikon maajoukkueessa Touré on pelannut 120 ottelua ja tehnyt niissä seitsemän maalia. Hän voitti Afrikan-mestaruuden 2015 sekä sai hopeaa 2006 ja 2012. Hän pelasi MM-kilpailuissa 2006, 2010 ja 2014. Hänen pikkuveljensä Yaya Touré pelaa Manchester Cityssä sekä maajoukkueessa.


title: Kolo Touré

text: Touré antoi maaliskuussa 2011 positiivisen dopingnäytteen ja sai puolen vuoden kilpailukiellon. Hän väitti kärynsä johtuneen laihdutuspilleristä.


title: Viimeinen voitelu (albumi)

text: Viimeinen voitelu on Lyijykomppanian vuonna 1996 julkaistu toinen studioalbumi. Viimeinen voitelu on konseptialbumi, jonka sanoitukset käsittelevät maailmanloppua. Levyn julkaisun jälkeen alkuperäinen kitaristi-laulaja Timo Rautiainen sekä basisti Arto Alaluusua poistuivat yhtyeen riveistä ja perustivat hiukan myöhemmin Trio Niskalaukauksen.


title: Viimeinen voitelu (albumi)

text: Sanoitukset Esa Moilanen, sovitukset Lyijykomppania.


title: Kaikkien murheellisten ilo

text: Kaikkien murheellisten ilo () on venäläisen ikonityypin nimi. Ikonin synty ajoittuu 1600-luvulle, mutta kuuluisaksi se tuli vasta 1800-luvun yhteiskunnallisissa murrosvaiheissa ja venäläisten maaorjien vapautumisen yhteydessä eräänlaisena lohdutuksen antaja -ikonina.


title: Kaikkien murheellisten ilo

text: Suomen ortodoksinen kirkko viettää tämän Jumalanäidin ikonin muistopäivää vuosittain lokakuun 24. päivänä, mutta Venäjällä muistopäiviä on kaksi muutakin (osoitettuina saman ikonin eri kopioille), toinen kesäkuun 23. päivänä, toinen marraskuun 19. päivänä.


title: Kaikkien murheellisten ilo

text: Suomessa tälle ikonille on omistettu Haminan ortodoksisen hautausmaan kirkko. Aiemmin ikonille oli omistettu myös vuonna 1918 suljettu Sotilassairaalan kirkko Unioninkatu 38:ssa Helsingissä.


title: Chris Witchhunter

text: Chris Witchhunter (oik. Christian Dudeck, 1965 – 7. syyskuuta 2008) oli saksalaisen thrash metal -yhtye Sodomin alkuperäinen rumpali, jonka Tom Angelripper lopulta erotti yhtyeestä vuonna 1992.


title: Chris Witchhunter

text: Witchhunterin on väitetty lähteneen itse Sodomista, mutta asiaa kommentoi Angelripper sekä itse Witchhunter Sodomin Lords of Depravity Part I:n historia-DVD:llä. Hänellä oli aikoinaan oma projekti nimeltään Witchhunter, joka ei koskaan julkaissut albumia.


title: Artemis Fowl: Opalin kosto

text: Artemis Fowl: Opalin kosto on Eoin Colferin kirjoittaman Artemis Fowl -kirjasarjan neljäs teos. Kirja ilmestyi vuoden 2005 puolivälissä ja sen on suomentanut Jaakko Kankaanpää.


title: Artemis Fowl: Opalin kosto

text: Keijuyhteiskunnan vihollinen Opal Koboi näyttelee olevansa koomassa välttääkseen oikeudenkäynnin ja vankilan, johon Hautautuneiden Alueiden Lainvalvonta (HAL) hänet mieluusti laittaisi virumaan. Koboi on jatkuvassa valvonnassa Tohtori Argonin sairaalassa, ja hänen DNA:nsa testataan henkilöllisyyden varmistamiseks joka neljäs tunti. Opal onnistuu pakenemaan hänen luotettavien alaistensa, Mervall ja Descant Brill, tuotua kloonin hänen tilalleen. Klooni on Koboin identtinen kaksoisolento, joskin aivokuollut.


title: Artemis Fowl: Opalin kosto

text: Ensimmäisenä koston liikkeenä Opal juonii hiisikenraali Scalenen vapaaksi ja antaa HAL:in löytää hänet kuilusta E37. Komisario Holly Short ja komentaja Julius Root menevät kuiluun tapaamaan Scalenea, jonka löytävät mesmeroituina. Silloin Opal ottaa heihin yhteyttä ja paljastaa palanneensa. Opal tappaa HAL:in komentaja Julius Rootin ja kuilun kameroista saaduilla kuvilla Holly Short saa syyn niskoilleen. Ennen sitä hän kertoo seuraavan kohteensa olevan Artemis ja Holly lähtee Rootin käskystä pelastamaan tämän.


title: Artemis Fowl: Opalin kosto

text: Artemiksen mieli on tyhjennetty ja hän tuntee taas vetoa rikollisiin puuhiinsa. Hän varastaa Keijuvarkaan, Pascal Herven kadonneen mestariteoksen. Opal Koboi on asentanut tauluun jäljittimen, jolloin bio-pommi räjähtäisi ja tappaisi Artemiksen. Opal on tosin unohtanut Butlerin, Artemiksen suurikokoisen henkivartijan, joka pelastaa suojattinsa heittäytymällä hotellin kolmannesta kerroksesta patjan kanssa.


title: Artemis Fowl: Opalin kosto

text: Holly Short ei ehdi ajoissa pelastamaan Artemista bio-pommilta, ja Opal yrittää murhata hänetkin. Hollyn onnistuu paeta räjähdystä ja hän näkee Artemiksen ja Butlerin makaavan matalamman rakennuksen katolla. Holly parantaa Artemiksen ja vie hänet pois Koboin ulottuvilta, mutta Opal jäljittää ja vangitsee heidät häivesukkulaansa.


title: Artemis Fowl: Opalin kosto

text: Samaan aikaan Mulch Diggumsia ollaan viemässä sukellussukkulalla Turvaan, jossa hänen kotiinsa tehdyt laittomat kotietsinnät käsiteltäisiin ja hänestä tulisi vapaa. Kesken kaiken tulee sukkulaan ilmoitus, että Julius Root on murhattu luultavasti Hollyn toimesta ja asiaa täytyy siirtää. Mulch tajuaa omatoimisesti kaiken olevan Opalin juonia, tuhoaa sukellussukkulan ja lähtee Fowl Manoriin tapaamaan Artemista mukanaan tämän hänelle aikanaan luovuttama CD-levy, jolla Artemis ja Butler voisivat saada muistonsa takaisin. Butler saapuu Fowl Manoriin Mulchin jälkeen ja saa muistonsa takaisin Artemiksen jättämän viesti avulla. Mulch ja Butler pitävät lyhyen neuvottelun tilanteesta ja päättävät lähteä etsimään Artemista ja Hollya. Artemiksen lähettämän puhelinviestin perusteella he tietävät etsiä näitä "Ihmisten Yksitoista Ihmettä"-nimisestä puistosta, joka on Mulchin tietojen mukaan peikkojen vallassa.


title: Artemis Fowl: Opalin kosto

text: Opal Koboi jättää sillä välin Artemiksen ja Hollyn peikkojen käsiin puistoon ja nämä ovat päästä hengestään, mutta pelastuvat Mulch Diggumsin ja Butlerin avulla. Seuraavaksi nelikko suunnittelee saavansa Opalin vastuuseen teoistaan, kun samaan aikaan Opalin mesmeroima Tunisiassa asuva italialainen ekomiljonääri Giovanni Zito lähettää luotaimen maan ydintä kohti. Täten keijut ovat vaarassa paljastua ihmiskunnalle.


title: Artemis Fowl: Opalin kosto

text: Samaan aikaan Turvassa HALin sisäisten asioiden lautakunnan johtaja ja HALin uusi komentaja Ark Sool toteaa jyrkästi Hollyn surmanneen Julius Rootin, mutta samalle luulee tämän kuolleen. Samalla seurataan jännittyneesti Ziton luotainhanketta, kun Foaly tajuaa jotain olevan tekeillä ja tarkistaa sairaalassaviruvan Opal Koboin todeten tämän klooniksi. Foaly kertoo asiasta Soolille, joka ei kuitenkaan usko häntä, ja samalla tarkistaa Opalin tilan tämän puvun antureista havaiten tämän olevan elossa E7-kuilun yläpäässä. Sool suostuu lähettämään paikalle yliääninopeudella lentävän hyökkäyssukkulan.


title: Artemis Fowl: Opalin kosto

text: Samaan aikaan Artemis huijaa Koboin räjäyttämään sukkulansa ja tämän koko suunnitelma tuhoutuu. Ennen pakoaan hän kuitenkin laukaisee kaksi ohjusta Artemiksen, Butlerin, Mulchin ja Hollyn sukkulan perään, joita nämä kuitenkin onnistuvat harhauttamaan. Ohjukset lukittautuvat paikalle saapuvaan HALin sukkulaan, joka tuhoaa nämä, mutta sieltä katsottuna saadaan kuva, että Holly on avannut tulen heitä kohti. Sukkulaa ajava tarkastaja Kelp kuitenkin huomaa, ettei Hollyn sukkula sisällä ohjuksia ja ottaa näihin yhteyttä. Holly kertoo tälle kaiken Opalin juonimisista ja seuraa Kelpiä tämän käskystä Turvaan.


title: Artemis Fowl: Opalin kosto

text: HALin tutkittua kuilun havaitaan, että Opalin häivesukkula on todella ollut olemassa ja Hollyn asia otetaan tutkintaan keijujen tuomioistuimessa tämän palattua Turvaan. Häntä ei kuitenkaan päästetä Julius Rootin hautajaisiin Soolin käskystä, josta Holly katkeroituu tälle ja eroaa vapaasta tahdostaan myöhemmin vapauduttuaan syytteistä. Hautajaisten aikaan Holly ja Artemis puhuvat keskenään ja Artemis lupaa lopettaa rikolliset toimet.


title: Artemis Fowl: Opalin kosto

text: Sool tainuttaa Artemiksen ja Butlerin ja lähettää nämä takaisin maan pinnalle. Herättyään omassa kodissaan Artemis huomaa, ettei hänen muistiaan ole tyhjennetty. Holly ottaa häneen yhteyttä Artemikselle antamansa keijujen kommunikaattorin välityksellä ja he puhuvat hetken, kunnes Artemiksen vanhemmat palaavat kotiin. HAL saa samoihin aikoihin Opalin kiinni Italiassa lähellä E7:ää ja tämä toimitetaan vankilaan.


title: Kehitys kulkee perse edellä

text: Kehitys kulkee perse edellä on Lyijykomppanian vuonna 2004 julkaistu mini-CD. Levy on yhtyeen ensimmäinen julkaisu ilman laulaja-kitaristi Timo Rautiaista. Levyn neljästä kappaleesta kaksi ensimmäistä on äänitetty vuonna 1996 ja kaksi viimeistä vuonna 2004.


title: Kehitys kulkee perse edellä

text: Sanoitukset Esa Moilanen, sovitukset Lyijykomppania.


title: Sergei Kirdjapkin

text: Sergei Aleksandrovitš Kirdjapkin (, s. 18. kesäkuuta 1980 Insar, Mordva, Neuvostoliitto) on venäläinen kävelijä.


title: Sergei Kirdjapkin

text: Kirdjapkin voitti Helsingin MM-kisoissa 2005 maailmanmestaruuden 50 kilometrin kävelyssä ajalla 3.38.08. Kävelyn maailmancupissa hän oli samalla matkalla 2006 neljäskymmenesyhdeksäs ajalla 4.23.27 ja 2008 kuudes ajalla 3.48.29.


title: Sergei Kirdjapkin

text: Kirdjapkin voitti 50 kilometrin kävelyn Berliinin MM-kilpailuissa 2009 (ajalla 3.38.25) ja vuonna 2012 maailmancupissa (3.38.08) sekä Lontoon olympialaisissa (3.35.59). Hän kuitenkin menetti nämä voittonsa dopingin käytön vuoksi. Barcelonan EM-kisoissa 2010 hän keskeytti.


title: Sergei Kirdjapkin

text: Tammikuussa 2015 Venäjän antidopingtoimikunta Rusada asetti Kirdjapkinin kolmen vuoden ja kahden kuukauden kilpailukieltoon biologisen dopingpassin perusteella. Kilpailukiellon alkamisajankohdaksi määrättiin 15. lokakuuta 2012 ja samalla hänen tuloksiaan hylättiin aikaväleiltä 20.7.–20.9.2009, 29.6.–29.8.2010 ja 17.12.2011–11.6.2012. Näin hän olisi menettänyt vuoden 2009 maailmanmestaruutensa, muttei kuitenkaan vuoden 2012 olympiakultaansa. Kansainvälinen yleisurheiluliitto IAAF valitti Rusadan päätöksestä urheilun kansainväliseen vetoomustuomioistuimeen, joka muutti Rusadan päätöstä hylkäämällä kaikki Kirdjapkinin suoritukset aikaväliltä 20.8.2009–15.10.2012.


title: William H. Seward

text: William Henry Seward (16. toukokuuta 1801 – 10. lokakuuta 1872) oli yhdysvaltalainen poliitikko, joka toimi maansa ulkoministerinä vuosina 1861–1869 ja New Yorkin kuvernöörinä 1839–1843. Hänet muistetaan erityisen hyvin Alaskan ostamisesta Yhdysvalloille vuonna 1867.


title: William H. Seward

text: Seward valittiin Yhdysvaltain senaattiin vuonna 1849. Hän kuului Whig-puolueeseen ja tuli tunnetuksi orjuuden vastustajana. Whig-puolueen romahdettua vuonna 1855 hän siirtyi republikaaniseen puolueeseen. Hän yritti päästä puolueensa presidenttiehdokkaaksi vuosina 1856 ja 1860, mutta epäonnistui molemmilla kerroilla.


title: William H. Seward

text: Presidentti Abraham Lincoln nimitti Sewardin ulkoministeriksi maaliskuussa 1861, hieman ennen Yhdysvaltain sisällissodan syttymistä. Hän oli sodan aikana yksi Lincolnin tärkeimmistä neuvonantajista. Hän myös onnistui taitavalla diplomatialla estämään ulkomaiden tunnustuksen etelävaltioille.


title: William H. Seward

text: Seward johti sodan aikana salaista poliisia, jonka tehtävänä oli pidättää etelävaltioiden laskuun toimivia vakoilijoita, sabotöörejä ja kansankiihottajia. Tämä teki hänestä erittäin vihatun miehen etelävaltioissa.


title: William H. Seward

text: Presidentti Lincoln murhattiin 14. huhtikuuta 1865. Myös Seward yritettiin murhata samana päivänä, mutta hän jäi henkiin – murhaa yrittäneen Lewis Powellin puukoniskut osuivat enimmäkseen Sewardin jäykkään kaulatukeen, jota tämä piti jouduttuaan hieman aiemmin liikenneonnettomuuteen.


title: William H. Seward

text: Seward jatkoi ulkoministerinä presidentti Andrew Johnsonin kaudella (1865–1869). Hän tuki Johnsonin etelävaltioille lempeää politiikkaa.


title: William H. Seward

text: Sewardin suurin saavutus ulkoministerinä oli Alaskan hankkiminen Yhdysvalloille. Venäjä ei keksinyt tuottavaa käyttöä omistamalleen Alaskalle, joten se laittoi tuon valtavan maa-alueen myyntiin vuonna 1867. Seward tarttui tilaisuuteen ja neuvotteli kauppasopimuksen, jossa Alaskan hinnaksi tuli 7 200 000 dollaria, eli noin viisi dollaria neliökilometriä kohti. Sewardin kunniaksi eräs suuri niemimaa Alaskassa on nimetty Sewardin niemimaaksi.


title: Rafinha (jalkapalloilija, 1982)

text: Rafael Scapini de Almeida eli Rafinha (s. 29. kesäkuuta 1982 Campinas) on brasilialainen jalkapalloilija, joka edustaa Veikkausliigassa pelaavaa Helsingin Jalkapalloklubia.


title: Rafinha (jalkapalloilija, 1982)

text: Rafinha saapui Suomeen kotimaansa FC Campinasista vuonna 2005 ja pelasi kaudet 2005–2007 AC Oulussa. AC Oulun liiganousuun päättyneellä kaudella 2006 Rafinha valittiin Ykkösen vuoden pelaajaksi.


title: Rafinha (jalkapalloilija, 1982)

text:
Rafinha solmi 3. marraskuuta 2007 kaksivuotisen sopimuksen Tampere Unitedin kanssa.. Marraskuussa 2009 HJK ilmoitti tehneensä Rafinhan kanssa kaksivuotisen sopimuksen.
Rafinha vakiinnutti paikkansa helsinkiläisseurassa nopeasti ja pelasi ensimmäisellä kaudellaan käytännössä jokaisen HJK:n ottelun alusta loppuun ollen yksi joukkueen tärkeimmistä pelaajista mestaruustaistossa.


title: Rafinha (jalkapalloilija, 1982)

text: Elokuussa 2011 Rafinha siirtyi belgialaiseen pääsarjaseura KAA Gentiin., jossa voitti maan mestaruuden 2016.


title: Rafinha (jalkapalloilija, 1982)

text: Toukokuussa 2016 Rafinha teki kaksivuotisen sopimuksen HJK:n kanssa.


title: Harmaita säveliä

text: Harmaita säveliä on Lyijykomppanian vuonna 2005 julkaistu kolmas studioalbumi. Levy on yhtyeen toinen ja viimeinen julkaisu, jolla on mukana laulaja-kitaristi Jarkko Strandman.


title: Harmaita säveliä

text: Kaikki kappaleet säveltänyt Petri Lindström, sanoittanut Esa Moilanen sekä sovitukset Lyijykomppania, ellei toisin mainittu.


title: Farallon de Pajaros

text: Farallon de Pajaros eli Urracas tai Uracus on Pohjois-Mariaaneihin (Yhdysvallat) kuuluva saari Tyynellämerellä. Se muodostuu kerrostulivuoresta, joka on purkautunut vuoden 1864 jälkeen kuusitoista kertaa, viimeksi 1967.


title: Farallon de Pajaros

text: Farallon de Pajarosin pinta-ala on 2,25 km² eikä saarella ole ihmisasutusta. Korkein kohta on 319 metriä merenpinnasta. Saari on Pohjois-Mariaanien pohjoisin ja sijaitsee yli 760 kilometrin päässä Guamista.


title: Keskustan Pohjois-Savon piiri

text: Keskustan Pohjois-Savon piiri on yksi Suomen Keskustan 21 piirijärjestöstä. Se toimii Pohjois-Savon vaalipiirin alueella. Piiritoimisto sijaitsee Kuopiossa. Pohjois-Savon piirin toiminnanjohtaja on Kimmo Valta. Piirin puheenjohtaja on lapinlahtelainen Juha-Pekka Rusanen.


title: Keskustan Pohjois-Savon piiri

text: Ylä-Savon piiri yhdistettiin Pohjois-Savon piiriin loppuvuonna 2011.


title: Gnu

text: Gnu tai GNU voi tarkoittaa ainakin seuraavia:


title: Mana Poolsin kansallispuisto

text: Mana Poolsin kansallispuisto on luonnonsuojelualue Zimbabwessa, eteläisessä Afrikassa. Se sijaitsee Sambesi-joen varrella, missä tulvat muuttavat vuosittain niittymaan mataliksi järviksi ja lammikoiksi. Kun tulvalammikot kuivuvat hitaasti kuivan kauden kuluessa, ne houkuttelevat eläimiä juomaan. Alue on yksi Afrikan tunnetuimmista paikoista, joissa voi nähdä suuria villieläimiä: virtahepoja, krokotiileja ja kuivalla kaudella norsuja ja puhveleita.


title: Mana Poolsin kansallispuisto

text: "Mana" tarkoittaa šonan kielellä neljää, ja nämä neljä ympärivuotista lammikkoa ovat syntyneet kuroutumalla Sambesijoen meanderimutkista.


title: Mana Poolsin kansallispuisto

text: Mana poolsin kansallispuiston pinta-ala on 2 500 neliökilometriä. Matkailunähtävyytenä se tarjoaa vähemmän palveluita kuin muut eteläisen Afrikan kansallispuistot. Puisto on Unescon maailmanperintökohde.


title: Eino Valtanen

text: Eino Valtanen (19. elokuuta 1939 Kylmäkoski – 24. heinäkuuta 1985 Tampere) oli suomalainen iskelmälaulaja. Hänen laulujaan oli muun muassa 1970-luvun Finnhits-kokoelmilla. Suurin hitti oli "No justiinsa juu vuodelta" 1978. Juice Leskinen kirjoitti Valtaselle kappaleita, joista "Hellurei ja hellät tunteet" Valtanen levytti Juice Leskinen Slamin kanssa. Ensimmäinen levytys oli vuonna 1964 taltioitu tango Pieni muru onnea.


title: Osmo Jussila

text: Osmo Tapio Jussila (s. 14. maaliskuuta 1938 Haukipudas) on suomalainen poliittisen historian tutkija, joka on erikoistunut Suomen ja Venäjän sekä Suomen ja Neuvostoliiton suhteisiin ja Suomen autonomian ajan historiaan, erityisesti hallintohistoriaan.


title: Osmo Jussila

text: Teoksissa "Venäläinen Suomi" ja "Terijoen hallitus" professori Jussila osoitti, että Venäjän suhtautuminen Suomeen vastasi sen suhtautumista muihin reuna-alueisiin ja naapurimaihin. O. W. Kuusisen hallituksen muodostaminen noudatti mallia, jota käytettiin, kun Neuvostoliittoon pyrittiin liittämään uusia alueita. Teoksessaan "Suomen" "tie 1944-1948" Jussila piti arveluja vallankaappauksesta niin sanottuina vaaran vuosina arkistolöytöjen perusteella liioiteltuina.


title: Osmo Jussila

text: Teoksessa "Suomen poliittinen historia 1809–1995" Jussila yhdessä Jukka Nevakiven ja Seppo Hentilän kanssa tiivistää Suomen poliittisen historian yleisesityksen. Teos on käännetty yhdelletoista kielelle.


title: Osmo Jussila

text: "Suomen hallintohistoriaan" Jussila on laatinut ministerivaltiosihteerin ja kenraalikuvernöörin kanslioita käsittelevän luvun. Hallintohistoriallisissa tutkimuksissaan Jussila on korostanut aatteiden merkitystä historian liikkeelle panevana voimana. Porvoon valtiopäivien aikaan Suomi oli maakunta, mutta kehittyi vähitellen valtioksi. Venäjän ja Suomen johtavat virkamiehet ja politiikan toimijat tulkitsivat Suomen autonomista asemaa hyvin eri tavoin. Porvoon valtiopäiviä Jussila on käsitellyt myös teoksissa "Maakunnasta valtioksi" ja "Suomen historian suuret myytit". Erityisen tarkasti hän on niissä pureutunut 1800-luvun lopulla rakennettuun käsitykseen, että Suomen valtio olisi syntynyt Porvoon valtiopäivillä.


title: Osmo Jussila

text: Jussilan mukaan historiaa on kirjoitettava menneisyydestä nykyaikaan, ei deterministisesti myöhemmän ajan kurkistusikkunasta, esimerkiksi Suomen itsenäisyydestä tarkastellen. Hän on kirjoittanut useita kirjoja, jotka käsittelevät aikaa Suomen suuriruhtinaskunnasta sotien jälkeiseen jälleenrakentamiseen.


title: Osmo Jussila

text: Jussila on toiminut Helsingin yliopiston poliittisen historian apulaisprofessorina vuosina 1980–1983 ja yliopiston professorina 1983–2001.


title: Osmo Jussila

text: Jussila valittiin Suomalaisen Tiedeakatemian jäseneksi vuonna 1988.


title: Agrihan

text: Agrihan on asumaton tuliperäinen saari Pohjois-Mariaaneilla. Se sijaitsee 62 kilometrin päässä Paganista ja 102 kilometrin päässä Asuncionista.


title: Agrihan

text: Agrihanin pinta-ala on 47 km², ja rantaviivaa kertyy 24,6 kilometriä.


title: Agrihan

text: Agrihan muodostuu Pohjois-Mariaanien suurimmasta kerrostulivuoresta. Se kohoaa 965 metriin merenpinnasta, joten se on Pohjois-Mariaanien korkein kohta. Viime purkaus sattui vuonna 1917. Hallinnollisesti saari on osa Pohjoissaarten kuntaa.


title: Agrihan

text: Luonnonkatastrofin uhan vuoksi Agrihanin väestö jouduttiin vuonna 1990 evakuoimaan Saipanille. Ennen sitä Anatahanin, Alamaganin ja Agrihanin yhteenlaskettu väkiluku oli ollut 266. Osa asukkaista on myöhemmin palannut, ja syyskuussa 2005 saarella oli yhdeksän asukasta. Vuosien 2000 ja 2010 väestönlaskentojen aikaan ihmisasutusta ei ollut.


title: Rannikkovartiovene Rautaville

text: Rannikkovartiovene RV 214 eli Rautaville on suomalainen rannikkovartiovene, joka rakennettiin vuonna 1960 Hollmingin Rauman telakalla. Se oli käytössä Susiluodon merivartioasemalla Kustavissa vuoteen 2000 asti, jolloin se luovutettiin Forum Marinumille Turkuun merivartioinnin 70-vuotisjuhlien yhteydessä.


title: Rannikkovartiovene Rautaville

text: 1990-luvun alussa rakennettiin merivartiostoille 3 kappaletta uusia rannikkovartioveneitä: "RV150" , "RV 251" ja "RV 352". Seuraava uudishankintaerä oli käytössä vuonna 2007, kyseessä oli kaksi uutta RV:ä.


title: Rannikkovartiovene Rautaville

text: Merivartiostoilla on ollut käytössä myös pienempää mallia oleva 10,5-metrinen rautavene, jota on myös kutsuttu nimellä "Pikkuville". Viimeinen merivartioston "Pikkuville" oli käytössä Kalajoen merivartioasemalla vielä vuonna 2007.


title: Jokilautta Pikkuföri

text: Jokilautta M/S Pikkuföri on vuonna 1975 rakennettu lautta, joka kuljetti aluksi Wärtsilän Turun telakan työväkeä Aurajoen rannalta toiselle, sillä osa telakan rakennuksista sijaitsi toisella puolella jokea.


title: Jokilautta Pikkuföri

text: Näitä lauttoja valmistettiin yhteensä neljä, joista kaksi ensimmäistä olivat ilman kantta ja kaksoisvauhtipyöräisillä Andros-koneilla. Lukuisten uppoamisten jälkeen seuraavat kaksi sisaralusta varustettiin neljällä ilmatankilla sekä sääkannella, myös ohjaamo korotettiin hyvän näkyvyyden aikaansaamiseksi. Pikkuföri on sarjan kehittynein ja varustelluin, tavallaan "delux"-versio lämmityslaitteineen ja eristyksineen. Aluksessa on 4-sylinterinen Commodore Tempest diesel kone joka antaa voiman kahdelle hydraulimoottorille, joista kumpikin käyttää omaa potkuriaan. Alusta siis voidaan ajaa kumpaan suuntaan tahansa, potkureissa on eri nousu koska aikanaan alusta käytettiin myös hinaukseen. Kansirakenteissa on edelleen nähtävissä hinaajan varustelua jäljellä.


title: Jokilautta Pikkuföri

text: Forum Marinum osti M/S Pikkuförin museoalukseksi 1999 ja se liikennöi vain Turun sataman alueella. Muun muassa kesällä 2010 M/S Pikkuföri teki opastettuja jokiristeilyjä alajuoksulle ja satamaan. Lautalle voidaan ottaa 38 matkustajaa.


title: Jokilautta Pikkuföri

text: Sisarlautta "M/S Pikku-Pukki" on kaarinalaisen Rosita-yhtiön omistuksessa oleva 30 hengen jokilautta.


title: Djan eläintensuojelualue

text:
Djan eläintensuojelualue Kamerunissa on Unescon maailmanperintökohde. Se sijaitsee Dja-joen varressa Kamerunin etelä- ja itäosissa. Alueella on ollut metsästysrajoituksia jo vuodesta 1947. Se on läpitunkematonta sademetsää, jonka eläimistöä on tutkittu vielä varsin vähän. Siellä tiedetään elävän monia apinalajeja, mm. gorilloja ja simpansseja, sekä metsänorsuja.
Puiston alueella asuu pygmejä, joilla on oikeus metsästää omiin tarpeisiinsa. Maanviljely ja kaupallinen metsästys on kielletty.


title: Reima

text: Reima tarkoittaa ainakin seuraavia:


title: Lamminjärvi (Kirkkonummi)

text: Lamminjärvi on pieni järvi Veikkolassa Pohjois-Kirkkonummella. Se sijaitsee Vanhan Turuntien ja Turunväylän välissä. Se kuuluu Suomenlahden rannikkoalueen päävesistöön. Lamminjärvellä on kaksi uimarantaa, joista yleisellä rannalla on kaksi laituria, sauna ja talvisin avanto. Lamminjärveen laskee puro Turunväylän toisella puolella olevasta Perälänjärvestä ja siitä laskee puro (Lamminoja) Vanhan Turuntien toisella puolen olevaan Kaljärveen. Lamminjärvi on luokiteltu rehevöityneeksi järveksi ja sen veden laatu on luokiteltu välttäväksi.


title: Pielisen reitti

text: Pielisen reitti on idänpuoleinen kahdesta Vuoksen vesistön pohjoisesta vesireitistä. Sen valuma-alueen pinta-ala on noin 13 900 km². Tästä huomattava osa, noin 6 000 km², sijaitsee Venäjän puolella. Pielinen on reitin keskusjärvi ja se sijaitsee kokonaisuudessaan Pohjois-Karjalan alueella. Reitti purkaa vetensä Saimaan tasolle Pielisjokea pitkin Joensuun kaupungin läpi Pyhäselälle. Virtaama joessa on keskimäärin 240 m³/s.


title: Pielisen reitti

text: Suurimmat Pieliseen laskevat joet ovat Koitajoki, Lieksanjoki ja sen sivuhaara Jongunjoki. Valtimon reitin vesistö, jonka valuma-alue on 1 285 km², laskee Kuokkastenkoskea pitkin luoteesta Pielisen Kuokkastenjärveen.


title: Pielisen reitti

text: Pielisen reittiä käytetään sekä vesivoiman tuotantoon että vesiliikenteessä. Syväväylä (4,35 m) Saimaalta kulkee Joensuuhun asti, josta 2,4 m:n laivaväylä jatkuu Pielisjokea pitkin Joensuun, Kuurnan ja Kaltimon sulkukanavien kautta aina Pielisen pohjoisosaan Nurmekseen asti.


title: Pielisen reitti

text: Reitin suurimmat vesivoimalaitokset sijaitsevat Kaltimossa ja Kuurnassa. Muita vesivoimaloita ovat Kuokkastenkoski, Lieksankoski, Pamilo, Pankakoski ja Puntarikoski.


title: Pielisen reitti

text: Karelia-soudun soutajien ja melojien reitti kulkee Pielisen reittiä.


title: Pagan (saari)

text: Pagan on yksi Pohjois-Mariaanien saarista Tyynellämerellä. Se sijaitsee Agrihanin etelä- ja Alamaganin pohjoispuolella.


title: Pagan (saari)

text: Pagan koostuu kahdesta kerrostulivuoresta. Saaren pinta-ala on noin 48 km². Korkein kohta on 548 metriä merenpinnasta.


title: Pagan (saari)

text: Pagan oli aikoinaan asuttu, mutta väestö jouduttiin evakuoimaan Saipanille vuonna 1981 sattuneen tulivuorenpurkauksen vuoksi. Asukkaita oli yhteensä 53. Myöhempiä purkauksia on sattunut vuosina 1987, 1988, 1992 ja 1993. Vuoden 2010 väestönlaskennassa saari oli asumaton.


title: Lentävä hollantilainen (ooppera)

text: Lentävä hollantilainen (saks. Der fliegende Holländer) on Richard Wagnerin kolminäytöksinen ooppera. Se esitetään kuitenkin tavallisesti ilman taukoja, yksinäytöksisen oopperan tapaan.


title: Lentävä hollantilainen (ooppera)

text: Wagner on todennäköisesti samaistunut voimakkaasti tämän oopperan päähenkilöön. Myös hän koki itsensä kodittomaksi vaeltajaksi, joka etsii epätoivoisesti pelastusta "puhtaan" naisen rakkaudesta.


title: Lentävä hollantilainen (ooppera)

text: Toinen tärkeä inspiraation lähde Wagnerille oli hänen vuonna 1839 tekemä merimatka, jonka aikana hän koki hurjan myrskyn Skagerrakin salmessa, lähellä Norjan rannikkoa.


title: Lentävä hollantilainen (ooppera)

text: Saksan verbi "fliegen" viittaa tämän hollantilaisen yhteydessä nopeaan siirtymiseen paikasta toiseen. Oopperan taustalla olevan tarun mukaan hollantilaisen komentama laiva oli jopa niin nopea, että se ilmestyi kuin tyhjästä muiden laivojen rinnalle.


title: Lentävä hollantilainen (ooppera)

text: Norjalaisia merimiehiä, norjalaisia tyttöjä, hollantilaisten merimiesten haamuja (kuoro)


title: Lentävä hollantilainen (ooppera)

text: Aika: 1700 luku


title: Lentävä hollantilainen (ooppera)

text: Paikka: Norja (I näytös - Kallioinen suojapaikka Norjan rannikolla, II näytös - Huone Dalandin kodissa, III näytös - Kallioiden suojaama lahti, Dalandin koti taustalla)


title: Lentävä hollantilainen (ooppera)

text: Kesto: n. 2h 25 min. (I näytös 55 min., II näytös 60 min., III näytös 30 min.)


title: Lentävä hollantilainen (ooppera)

text: Alkusoitto kokoaa kaikki oopperan johtoaiheet. Se on samalla musiikillinen kertomus oopperan sisällöstä. Musiikki alkaa myrskyävän meren motiivilla ja jatkuu Lentävän hollantilaisen ja vaellusmotiiveilla. Myrskyn jälkeen kuuluu pehmeä Sentan balladi eli lunastusmotiivi. Vuorottelevien hollantilaisen motiivin ja myrskyävän meren motiivin jälkeen seuraa kohtalon ja kuoleman kaipuun motiivit. Alkusoitto päättyy tunteelliseen lunastusmotiiviin.


title: Lentävä hollantilainen (ooppera)

text: Oopperan päähenkilö on hollantilainen merikapteeni, joka rangaistukseksi jumalanpilkasta on tuomittu ikuisesti harhailemaan maailman merillä. Tuomio ei ole kuitenkaan täysin ehdoton. Hollantilainen saa kerran seitsemässä vuodessa tilaisuuden astua maihin, ja mikäli hän onnistuu tuolloin löytämään vaimon, joka on uskollinen ja uhrautuvainen, päättyy rangaistus ja hollantilaisen piinattu sielu siirtyy tuonpuoleiseen rauhaan.


title: Lentävä hollantilainen (ooppera)

text: Oopperan alussa seitsemän vuotta on jälleen kulunut, ja hollantilainen purjehtii vuonoon Norjan rannikolla. Hänen mielialansa on synkkä, sillä hän tietää aiempien kokemustensa perusteella, että uskollisen vaimon löytäminen on lähes mahdotonta. Samaan vuonoon on aiemmin purjehtinut myrskyä pakoon norjalainen laiva, jota komentaa kapteeni Daland. Kun hollantilainen saa kuulla, että Dalandilla on naimaton tytär, hän esittelee Dalandille rikkauksiaan. Daland vakuuttuu siitä, että hollantilainen on hyvä sulhasehdokas hänen tyttärelleen.


title: Lentävä hollantilainen (ooppera)

text: Toisessa näytöksessä selviää, että Dalandin tytär Senta on jo pitkään haaveillut tutustuvansa hollantilaiseen. Hän on kuullut merimiesten tarinoita hollantilaisen onnettomasta kohtalosta ja tullut vakuuttuneeksi siitä, että juuri hän on tuo hollantilaisen etsimä uskollinen vaimo. Kun Daland sitten esittelee matkalla tapaamansa hollantilaisen Sentalle, on tunnelma dramaattinen. Hollantilainen ja Senta tuntevat välittömästi kuuluvansa toisilleen ikuisesti.


title: Lentävä hollantilainen (ooppera)

text: Kolmannessa näytöksessä on aluksi reipasta merimiestunnelmaa, kun Dalandin laivan miehistö juhlii kotiinpaluutaan. Juhliminen ja meluaminen herättävät hollantilaisen laivan miehistön, joka koostuu kammottavista haamuista. Seuraa laulukilpailu Dalandin merimiesten ja hollantilaisen haamujen välillä, jonka haamut voittavat. Sitten siirrytään seuraamaan Erikin ja Sentan välistä riitaa. Erik on mustasukkainen, sillä hän on pitänyt Sentaa morsiamenaan, ja nyt joku hollantilainen on vietellyt tämän. Hollantilainen kuulee Erikin puheet ja tekee niistä sellaisen äkillisen johtopäätöksen, että Senta on pettänyt häntä Erikin kanssa. Hän ryntää epätoivoisena laivalleen ja valmistautuu aloittamaan seuraavan seitsemän vuoden purjehduksen. Sentalle ei jää nyt muuta vaihtoehtoa kuin heittäytyä rantajyrkänteeltä alas, jotta hänen äärimmäinen uskollisuutensa hollantilaiselle tulisi todistetuksi.


title: Lentävä hollantilainen (ooppera)

text: Hollantilaisen rangaistus on päättynyt. Lopussa yleisö näkee, kuinka aavelaiva uppoaa ja miten hollantilaisen sekä Sentan toisiaan syleilevät sielut nousevat taivaaseen, kohti ikuista rauhaa ja autuutta.


title: Lentävä hollantilainen (ooppera)

text: Lentävä hollantilainen ooppera esitettiin Turussa merimuseo Forum Marinumin edessä kesällä elokuussa 2005. Näyttämönä toimivat museolaivat fregatti "Suomen Joutsen" ja kolmimasto puuparkki "Sigyn". Pääosassa esiintyi Turussa syntynyt oopperalaulaja, Suomen Wagner-seuran kunniajäsen, Matti Salminen. Esitys myös kuvattiin ja esitettiin myöhemmin televisiossa.


title: Lassi Sinkkonen

text: Lassi Juhani Sinkkonen (1. huhtikuuta 1937 Viipuri – 3. helmikuuta 1976 Helsinki) oli suomalainen kirjailija. Hänen pääteoksiaan ovat runojen lisäksi "Sumuruisku" (1968), "Solveigin laulu" (1970) ja "Sirkkelisirkus" (1975). Sinkkonen luonnehti itseään proletaarikirjailijaksi sillä perusteella, että hän teki kirjoittamisensa ohessa ruumiillista työtä ja valitsi aiheensa elinympäristöstään. Ennen siirtymistään vapaaksi kirjailijaksi Sinkkonen työskenteli pesula-, rakennus- ja metallityöläisenä sekä maalarina.


title: Lassi Sinkkonen

text: Esikoisromaani "Sumuruisku" kuvasi neuvostoliittolaisten omistamaa suomalaisyritystä, sen työläisten elämää ja ristiriitoja.


title: Lassi Sinkkonen

text: Sota-ajan Helsinkiin sijoittuva "Solveigin laulu" on TV-näytelmäksikin muokattu proletaarisen perhe-elämän analyysi. Kertojana on Solveig, nuori tyttö, jonka tarinan kautta rakennetaan kuvaa kolmen työläissukupolven elämästä. Saara on Solveigin äiti, joka kovan elämän takia on katkeroitunut. Famu on Solveigin isoäiti, joka rakastaa kun Saara ei osaa. Kirja on saanut Kiitos kirjasta -mitalin vuonna 1971. Kirjan jatko-osa on "Solveig ja Jussi" (1973).


title: Lassi Sinkkonen

text: Sinkkonen teki itsemurhan vuonna 1976 38-vuotiaana. Hänet on haudattu Malmin hautausmaalle.


title: Ryan Bertrand

text: Ryan Dominic Bertrand (s. 5. elokuuta 1989 Southwark, Lontoo, Englanti) on englantilainen jalkapalloilija, joka edustaa Englannin Valioliigassa pelaavaa Southamptonia. Vasempana laitapuolustajana pelaava Bertrand siirtyi Southamptoniin Chelseasta.


title: Ryan Bertrand

text: Bertrand pelasi juniorina Gillinghamissa, josta siirtyi Chelsean alle 18-vuotiaiden joukkueeseen 2005, ja edelleen edustusjoukkueeseen 2006. Hän oli lainalla Bournemouthissa kaudella 2006–2007 ja Oldhamissa syyskauden 2007. Tammikuussa 2008 Bertrand siirtyi lainasopimuksella Norwichiin kauden 2007–2008 loppuun saakka. Hän liittyi Norwichiin uudella lainasopimuksella kauden 2008–2009 loppuun saakka. Kauden 2009–2010 hän pelasi lainasopimuksella Readingissa. Kauden 2010–2011 alussa hänet lainattiin Nottingham Forestiin vuoden loppuun kestäneellä sopimuksella.


title: Ryan Bertrand

text: Bertrandista tuli toukokuussa 2012 ensimmäinen pelaaja, joka on tehnyt debyyttinsä nykymuotoisessa Mestarien liigassa suoraan loppuottelussa Chelsea voittaessa kauden 2011–2012 finaalissa Bayern Münchenin. Bertrand pelasi samana keväänä neljä ottelua, ei kuitenkaan finaalia, Chelsean voittaessa FA Cupin. Seuraavalla kaudella hän pelasi Eurooppa-liigassa viisi ottelua Chelsean edetessä mestariksi.


title: Ryan Bertrand

text: Bertrand pelasi kevätkauden 2014 lainalla Aston Villassa. Samana kesänä hän siirtyi lainalle Southamptoniin ja siirto vakinaistettiin runsaan 11 miljoonan punnan siirtosummalla helmikuussa 2015.


title: Ryan Bertrand

text: Bertrand edusti Englantia alle 17-, 18-, 19-, 20- ja 21-vuotiaiden maajoukkueissa. Hän pelasi kolme ottelua Britannian joukkueessa Lontoon olympialaisissa 2012. Hän debytoi Englannin maajoukkueessa 15. elokuuta 2012 Italiaa vastaan. Ensimmäisen arvokilpailujen karsintaottelunsa hän pelasi saman vuoden syyskuussa Ukrainaa vastaan. Ensimmäisen, ja toistaiseksi ainoan, arvokilpailujen lopputurnauksen ottelunsa hän pelasi Slovakiaa vastaan EM-kilpailuissa 2016.


title: Michael Mancienne

text: Michael Mancienne (s. 8. tammikuuta 1988 Isleworth, Englanti) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Chelseaa.


title: Michael Mancienne

text: Mancienne nousi Chelsean ykkösjoukkueeseen kesällä 2006, ja oli alkukauden liigaotteluissa mukana kokoonpanossa, joskaan ei päässyt kentälle. Hän on kuitenkin vakiomiehistöä seuran reservijoukkueessa.


title: Michael Mancienne

text: Maajoukkuetasolla Mancienne kuuluu Englannin alle 19-vuotiaiden joukkueeseen, ja aikaisemmin hän on toiminut alle 18-vuotiaiden joukkueen kapteenina.


title: Jorma Lyytinen

text: Jorma Edvard Lyytinen (15. elokuuta 1937 Kuopio – 1. helmikuuta 1966 Helsinki) oli suomalainen laulaja.


title: Jorma Lyytinen

text: Osallistuttuaan iskelmälaulukilpailuun ja saatuaan levytyssopimuksen Jorma Lyytinen muutti Helsinkiin vuonna 1956. Lyytisen ensilevytys oli "Anastasia" vuonna 1957. Hänen läpimurtonsa tapahtui samana vuonna Saukin suomeksi sanoittamalla italialaisperäisellä tangolla "Hiekkaa". Vuoden 1957 levysatoa olivat vielä Toivo Kärjen ja Reino Helismaan "Kuutamotango" ja "Tulivuori"-tango, jotka niin ikään nousivat levylistoille.


title: Jorma Lyytinen

text: Lyytinen oli solistina Matti Viljasen ja Ronnie Kranckin yhtyeissä, kunnes perusti 1960-luvun alussa oman yhtyeen, jonka yhtenä jäsenenä oli Martti Metsäketo. 1960-luvun alun humppakuumeen aikana Lyytinen levytti muiden muassa vanhat foxtrotit "Alaska" ja "Silmät tummat kuin yö". Lyytisen yhtye kutsuttiin esiintymään myös ulkomaille; se esiintyi kuusi viikkoa yhdessä Saksan suosituimmista tanssiravintoloista, mikä oli suomalaisyhtyeelle tuohon aikaan varsin harvinaista.


title: Jorma Lyytinen

text: Lyytinen esiintyi omana itsenään myös Jack Witikan ohjaamassa elokuvassa Suuri sävelparaati vuodelta 1959.


title: Jorma Lyytinen

text: Jorma Lyytisen aktiivinen ura jäi vain kahdeksan vuoden mittaiseksi, ja sen jälkeen hän esiintyi ja levytti vain satunnaisesti. Hänen viimeiseksi levytyksekseen jäi Kullervon säveltämä ja sanoittama tango "Sanoja vain" vuodelta 1965. Hän kuoli seuraavana vuonna vain 28 vuoden iässä.


title: Filip Schwabenilainen

text: Filip Schwabenilainen (1177–1208) oli Saksan kuningas ja Schwabenin herttua.


title: Filip Schwabenilainen

text: Filip oli Fredrik I Barbarossan ja tämän vaimon Beatricen viides ja nuorin poika. Filipin veli oli keisari Henrik VI. Filip nai Bysantin keisari Isaak II Angeloksen tyttären, Irene Angelinan, joka oli jäänyt leskeksi. He saivat neljä tytärtä:


title: Filip Schwabenilainen

text: Filip valittiin Würzburgin piispaksi vuonna 1190 tai 1191. Vuonna 1195 Filipistä tuli Toscanan herttua ja vuonna 1196 Schwabenin herttua. Filip valittiin Saksan kuninkaaksi 8. maaliskuuta 1198 ja kruunattiin Mainzissa 8. syyskuuta samana vuonna.


title: Marko Rajamäki

text: Kai Marko Kalervo Rajamäki (s. 3. lokakuuta 1968 Göteborg, Ruotsi) on suomalainen jalkapallovalmentaja ja entinen jalkapalloilija.


title: Marko Rajamäki

text: Hyökkääjänä pelannut Rajamäki aloitti uransa aikuistasolla vuonna 1986 Turun Palloseurassa, jossa hän pelasi vuoteen 1992 asti. Kaudet 1993 ja 1994 hän edusti anjalankoskelaista Myllykosken Palloa, josta hän siirtyi vuonna 1994 Skotlantiin, Greenock Mortonin riveihin.


title: Marko Rajamäki

text: Vuonna 1997 Rajamäki teki lyhyen visiitin entiseen kotikaupunkiinsa Turkuun, pelaten vähän aikaa FC Interin joukkueessa. Jo samana vuonna hän kuitenkin palasi ulkomaille, tällä kertaa saksalaiseen FSV Zwickaun ryhmään. Saksassakaan Rajamäki ei viettänyt kauan aikaa, vaan palasi kesäksi 1999 jälleen Suomeen ja uudestaan Interiin. Kauden 2000 hän pelasi kasvattajaseurassaan TPS:ssä, seuraavan Salon Palloilijoissa ja viimeiseksi jääneen kauden 2002 TPS:ssä.


title: Marko Rajamäki

text: Yhteensä Rajamäki pelasi uransa aikana 271 ottelua SM-sarjassa ja sen seuraajassa Veikkausliigassa ja teki niissä 98 maalia. Seurajoukkueuran merkittävimmäksi saavutukseksi jäi vuonna 1991 voitettu Suomen Cup. Suomen maajoukkueessa Rajamäki pelasi 16 ottelua ja teki niissä kolme maalia.Rajamäki aloitti vuonna 2003 TPS:n A-juniorien valmentajana. Pesti päättyi A-nuorten Suomen mestaruuteen kaudella 2008. Pasi Rautiaisen tultua seuran päävalmentajaksi marraskuussa 2008 Rajamäestä tuli edustusjoukkueen apulaisvalmentaja. Tammikuussa 2010 Rajamäki nimitettiin TPS:n uudeksi päävalmentajaksi. Rajamäen johdolla nuori TPS:n joukkue nappasi SM-pronssia häviten mestaruuden vieneelle HJK:lle seitsemän pistettä. Kautensa seura kruunasi Suomen cupin mestaruuteen, kun se kukisti HJK:n finaalissa 2–0. Kausi 2011 sujui hieman heikommin ja TPS oli liigassa viides. Kauteen 2012 joukkue sai loistavan alun voittamalla Liigacupin loppuottelussa jälleen HJK:n. Veikkausliigassa TPS nappasi kaudella 2012 pronssimitalit. Kaudella 2013 TPS putosi kärkikahinoista ja sijoittui lopulta vasta kahdeksanneksi. Helmikuussa 2014 talousvaikeuksista kärsivä TPS ja Rajamäki purkivat sopimuksensa.


title: Marko Rajamäki

text: Rajamäki ja Kuopion Palloseura solmivat toukokuun alussa 2014 valmentajasopimuksen. Rajamäen johdolla KuPS säilytti kaudella 2014 sarjapaikkansa ollen lopulta Veikkausliigassa seitsemäs. Hän jatkoi seuran päävalmentajana kauden jälkeen ja luotsasi kuopiolaiset kaudella 2015 yhdeksänneksi ja 2016 jälleen seitsemänneksi. Rajamäen ja KuPSin yhteistyö päättyi kauden 2016 jälkeen. Seurajohto ei ollut tyytyväinen tuloksiin. Tämän jälkeen hän on työskennellyt muun muassa asiantuntijana Eurosportin jalkapallolähetyksissä.


title: Taboo

text: Taboo (oik. Jaime Luis Gómez; s. 14. heinäkuuta 1975 Los Angeles, Kalifornia, Yhdysvallat) on yhdysvaltalainen laulaja ja rap-artisti, joka on ollut The Black Eyed Peas -yhtyeen jäsen vuodesta 1995.


title: Taboo

text: Taboon juuret ovat sekoitus Pohjois-Amerikan intiaaneja ja meksikolaisia. Hänen isänsä on syntynyt Moreliassa, Meksikossa, ja äitinsä Los Angelesissa. Taboo meni naimisiin 12. heinäkuuta 2008 Jaymie Dizonin kanssa. Heidän ensimmäinen poikansa, Jalen syntyi 19. heinäkuuta 2009. Taboolla on poika edellisestä suhteesta, Joshua Parish Gómez, s. 5. joulukuuta 1993.


title: Dr. Feel

text: Dr. Feel on muppettihahmo yhdysvaltalaisessa lastenohjelmassa Seesamtie.


title: Dr. Feel

text: Dr. Feel auttaa muita Seesamtien hahmoja heidän ongelmiensa kanssa. Dr. Feelin hahmo perustuu amerikkalaiseen tv-psykologi Phil McGrawiin eli Dr. Philiin. Dr. Feelin ulkonäöllisiä yhtäläisyyksiä oikeaan Dr. Philiin ovat muun muassa viikset ja hiustyyli.


title: Miinalaiva Riilahti

text: Miinalaiva Riilahti oli Suomen merivoimien miinalaiva vuosina 1940–1943 ja "Ruotsinsalmen" sisaralus. Alus oli nimetty Ruotsin ja Venäjän keisarikunnan laivastojen välisen Hangon edustalla vuonna 1714 käydyn Riilahden taistelun mukaan.


title: Miinalaiva Riilahti

text: Uusille miinalaivoille, "Riilahdelle" ja "Ruotsinsalmelle", oli osoitettu rahoitus jo 1937, mutta ne myöhästyivät aiotusta aikataulustaan. Rahat käytettiin Mäkiluodon linnakkeen kasarmeihin. "Riilahti" laskettiin lopulta vesille 14. joulukuuta 1940.


title: Miinalaiva Riilahti

text: Alun perin alusluokan tehtäväksi oli määritelty panssarilaivojen saattoraivaajina toimiminen, joten niiden syväys oli vain 1,5 metriä. "Riilahden" aseistuksena oli yksi 75 mm, yksi 40 mm ja kaksi 20 mm tykkiä sekä kolme miinakiskoparia, joita varten oli noin sata miinaa. Sukellusveneiden torjuntaa varten sillä oli vesikuuntelulaitteita ja syvyyspommiheittimiä ja -pudottimia. Aluksella oli riittävästi tehoja raivauskaluston hinaamiseen. Itsensä ja muiden alusten suojaamista varten "Riilahdella" oli tehokkaat savugeneraattorit.


title: Miinalaiva Riilahti

text: Aluksen päälliköksi määrättiin kapteeniluutnantti Osmo Kivilinna, joka toimi aluksen päällikkönä koko sen olemassaolon ajan.


title: Miinalaiva Riilahti

text: "Riilahti" ja "Ruotsinsalmi" aloittivat Suomenlahden miinoittamisen 26. kesäkuuta 1941, heti Jatkosodan sytyttyä. Vuoden 1941 aikana "Riilahti" laski 850 miinaa ja 100 raivausestettä, joista suuren osan Jumindan miinasulkuun.


title: Miinalaiva Riilahti

text: Vuonna 1941 alus myös kaappasi neuvostoliittolaisen proomun ja osallistui miinanraivausoperaatioon Hangon vuokra-alueen eteläpuolella. Kesällä 1942 alus laski 834 miinaa ja 444 raivausestettä lähinnä Suursaaren läheisyyteen. Neuvostojoukkojen noustua maihin Somerin saaressa 8. heinäkuuta 1942 hälytettiin "Riilahti" taistelupaikalle, jossa se kävi tykistötaisteluita Neuvostoliiton laivaston aluksia vastaan, antoi tulitukea saaren puolustajille ja torjui Neuvostoliiton ilmavoimien hyökkäyksiä. Taistelun aikana laskettiin 56 lentokoneen hyökänneen "Riilahden" kimppuun, mutta alus selvisi. Somerin taistelu päättyi suomalaisten voittoon.


title: Miinalaiva Riilahti

text: 8. maaliskuuta 1943 ylipäällikkö nimitti aluksen päällikön kapteeniluutnantti Osmo Kivilinnan Mannerheim-ristin ritariksi. Perusteissa mainintaan mm. että Kivilinna oli suorittanut kaikki sotatoimensa aivan uudella ja uuden tyyppisellä aluksella, jonka ohjailuominaisuuksia ei kukaan tuntenut tarkasti. Aiemmin mainittujen operaatioiden lisäksi hän oli upottanut useita neuvostoliittolaisia sukellusveneitä.


title: Miinalaiva Riilahti

text: "Riilahti" lähti sukellusveneentorjuntatehtävään Suursaaren länsipuolelle Loviisasta 22. elokuuta kello 5.30. Aluksen mukana oli "vartiomoottorivene 1". Kello kaksi 23. elokuuta aluksen tähystäjä havaitsi lännessa Neuvostoliiton moottoritorpedoveneitä ja suoritti hälytyksen. Vahtiupseeri oli kuitenkin antanut aiemmin käskyn sammuttaa "Riilahden" koneet, jotta vesikuuntelijat kuulisivat paremmin sukellusveneiden ääniä. Ennen kuin miinalaiva sai koneensa käyntiin ja ohjailuvauhtia, moottoritorpedovene "TK 94" ehti laukaista alusta kohti torpedon, joka osui aluksen vasempaan kylkeen ja katkaisi sen kahtia. "Riilahti" upposi kaksi minuuttia myöhemmin ja vei mukanaan 23 merisotilasta. "Vartiomoottorivene 1" pelasti vedestä yksitoista miestä, joiden joukossa oli aluksen päällikkö, joka kuitenkin menehtyi myöhemmin vammoihinsa.


title: Miinalaiva Riilahti

text: "Riilahden" hylky on viiden meripeninkulman päässä Tiiskeristä 70 metrin syvyydessä. Aluksen uppoaminen jätti aukon Merivoimien miinalaivakantaan, jonka vuonna 1957 valmistunut Keihässalmi paikkasi.


title: Juha Kulmala

text: Juha Kulmala (s. 8. helmikuuta 1962 Lieto) on turkulainen runoilija. Hänen esikoisteoksensa "...väärin kootut runot" julkaistiin 2002. Kulmalan toinen kokoelma "?Mitä te odotatte" ilmestyi 2006. Hän on myös lukenut tekstejään vuonna 2002 julkaistulle Runo&Ääni-levylle.


title: Juha Kulmala

text: Kulmala sai vuonna 2011 ensimmäisen jaetun Jarkko Laine -palkinnon teoksestaan "Emme ole dodo". Vuonna 2014 hänen teoksensa "Pompeijin iloiset päivät" palkittiin Tanssiva karhu -runopalkinnolla.


title: Svaabia

text: Svaabia () on historiallinen alue eteläisessä Saksassa. Sveitsin saksankieliset alueet, Liechtenstein ja Elsassin alue ovat keskiajalla kuuluneet Svaabiaan. Nykyinen Baden-Württembergin osavaltio ja Baijerin läntiset osat ovat Svaabian historiallista aluetta.


title: Svaabia

text: Svaabian herttuakunta muodostettiin frankkien valtakunnan alaisuuteen vuonna 496. Myöhemmin herttuakunnasta tuli Pyhän saksalais-roomalaisen keisarikunnan osa.


title: Aimo Saukko

text: Aimo Saukko () oli suomalainen näyttelijä. Saukko näytteli Rauni Mollbergin elokuvissa kuten "Maa on syntinen laulu" vuonna 1973, jonka roolista "Äijä" hänelle myönnettiin Jussi-palkinto, sekä TV-elokuvassa "Siunattu hulluus" vuonna 1975.


title: Rengaspuskuri

text:
Rengaspuskuri on tapa käyttää tietokoneen muistia.
Rengas-sanalla viitataan tapaan, jolla tiedon tallennus- ja lukupaikka kiertää puskuria. Tallennettaessa tietoa puskuriin kirjoituspaikka etenee kohti puskurin loppua. Kun kirjoituspaikka ylittää puskurin koon, se siirtyy takaisin alkuun. Tiedon lukukohta liikkuu samalla tavalla eteenpäin palaten alkuun puskurin lopussa.


title: Rengaspuskuri

text: Rengaspuskuria voidaan käyttää esimerkiksi muuntamaan tietovirtaa, joka saadaan pakettiverkon yli vaihtelevalla nopeudella muotoon, josta kiinteällä nopeudella sitä kuluttava käsittelijä saa aina samalla viiveellä seuraavan alkion käsittelyyn.


title: Rengaspuskuri

text: Pakettiverkossa paketit voivat saapua eri järjestyksessä ja eri aikoina eri reittejä käyttäen, josta johtuen käytännön toteutukset voivat käyttää useita muistilohkoja rengaspuskurina.


title: Rengaspuskuri

text:
Esimerkissä on C-kielellä tehtynä yksinkertainen rengaspuskuritoteutus, jossa on käytetty kolmea apumuuttujaa (codice_1, codice_2 ja codice_3) rengaspuskurin sisäiseen kirjanpitoon. Esimerkkitoteutus lukee ja kirjoittaa tietoa merkki kerrallaan puskuriin.char buffer_data[BUFFER_SIZE];
int read_position=0;
int write_position=0;
int buffer_len=0;


title: Rengaspuskuri

text: int ringbuffer_insert(char data){


title: Rengaspuskuri

text: int ringbuffer_read(char* data){


title: Rengaspuskuri

text: Rengaspuskuritoteutuksesta saa puristettua pois muutaman codice_4-lauseen ja apumuuttujan, jos puskurin koko on 2:n potenssi (2, 4, 8, 16, jne.). Tällöin ei tarvita ehtoa, jossa testataan, vuotaako puskuri seuraavaksi yli, vaan voidaan käyttää bittimaskia ja vapaasti eteenpäin juoksevia luku- ja kirjoituspaikkalaskureita.


title: Pallokivi

text:
Pallokivi on nimitys syväkivestä, jolla on omalaatuinen pallokivirakenne. Tällaiseen kiveen on kehittynyt pallomaisia tai ellipsoidimaisia kivirakenteita jotka ovat läpimitaltaan tyypillisesti 5–10 cm. Pallokivien pallot ovat tyypillisesti konsentrisia, jolloin niissä vuorottelevat koostumukseltaan vaihtelevat kehät. Kivilajeja, joissa pallokivirakennetta saattaa esiintyä ovat muun muassa graniitti, gabro ja dioriitti.
Pallokivien pallot muodostuvat magmasäiliössä kiinteiden kiteytymiskeskusken, tyypillisesti mineraalikiteen ympärille yhtäkkisen paineenlaskun seurauksena.


title: Pallokivi

text: Suomessa on noin 90 tunnettua pallokiviesiintymää , joka on puolet maailman tunnetuista pallokiviesiintymistä. Syynä tähän ovat niin graniittivaltainen kallioperä kuin Suomen kallioperään kohdistunut perusteellinen tutkimustyö. Pallokivet soveltuvat kauniin ulkonäkönsä puolesta rakentamiseen ja kiviveistoksiin, mutta pallokiviesiintymien harvinaisuuden vuoksi nämä ovat Suomessa suojeltuja.


title: Pallokivi

text: Pallokivi on Pirkanmaan maakuntakivi.


title: Einari Aaltonen

text: Einari Aaltonen (s. 1972 Helsingissä) on Turussa asuva suomentaja ja runoilija. Suomennos David Mitchellin romaanista Bone Clocks (Luukellot) voitti vuoden 2018 Tähtifantasia-palkinnon. Suomennos chileläissyntyisen ja Espanjassa pitkään eläneen Roberto Bolañon romaanista 2666 oli Agricola-palkintoehdokkaana vuonna 2016. Suomennos burundilais-ranskalaisen Gaël Fayen romaanista Petit pays (Pienen pieni maa) on vuoden 2018 Jarl Hellemann -palkintoehdokas (voittaja julkistetaan toukokuussa 2019). Runoja julkaistu Tuli & Savu -runouslehdessä, Reviiri-antologiassa ja Nokturno.fi-runoussivustolla.


title: Sydän-Hämeen Lehti

text: Sydän-Hämeen Lehti on paikallislehti, jonka levikkialuetta ovat Pälkäneen ja Kangasalan kunnat. Lehden toimitus sijaitsee Pälkäneellä. Lehdellä on runsaat 6 000 tilaajaa, ja se ilmestyy keskiviikkoisin tavoittaen yli 19 000 lukijaa. Ensimmäinen numero ilmestyi syyskuussa 1929. Lehti ilmestyi vuoteen 1990 asti nimellä "Kunnallistiedot".


title: Ford (täsmennyssivu)

text: Ford voi tarkoittaa seuraavia: